Azpeitiko plazako obrak bukatuta egongo dira jaietarako

Azpeitiko plazako obrak bukatuta egongo dira Santio eta San Inazio jaietarako. Aitor Bereziartua Hirigintza batzordeburuak esan du azpeitiarrek festetan estreinatuko dutela plaza berria: "Plaza eta kioskoak izan dezaketen inaugurazio hoberena izango dute". Azpeitiko Udalak eskerrak eman dizkie herritarrei, obrak iraun bitartean izan duten pazientziagatik. Ordezkarien ustez, emaitzak "merezi du". Horrez gain azaldu dute lanek jarraitu egingo dutela abuztuan. Goiko kalea egokituta utziko dute jaietarako; baina bukatu, abuztuan bukatuko dute, baita berdura plaza ere. Bestalde, Udalak azaldu du jaietan estalki bat jarriko diotela berdura plazari, "segurtasun arrazoiak" tarteko.


Eleizalde kalean aparkatzea eragotzi eta oinezkoei lehentasuna eman diete

"Kalea behin betiko berrantolatzeko" parte-hartzezko prozesua gauzatu bitartean, Sopelako Udalak oinezkoei lehentasuna eman die Eleizalde kalean, eta orain arte bertan zeuden aparkalekuak kendu ditu, zatitxo batean izan ezik (argazkian ikus daitekeena; 17:00ak arte zama-lanetarako bakarrik erabil daiteke). Gainera, terraza egokitu dute Erroia tabernan. Bertako ugazabek 1.800 sinadura batu zituzten orain aste batzuk, Udalak terraza ipintzeko baimena ematearen alde.

"Oinezkoen segurtasuna areagotzeko eta inguruko bizilagunen eskarietako bat errealitate bihurtzeko, Eleizalde kalea (Landa Doktorearen bidegurutzeraino) behin-behinean oinezkoentzako alde bihurtzeko lanak amaitu ditugu", adierazi du Udalak. Kontuak kontu, bertan autorik utzi ezin den arren trafikoak lehen bezala jarraitzen du (abiadura oinezkoenera mugatuta, hori bai), Landa Doktorea kalera eta Eleizalden bertan dagoen garajera ailegatu ahal izateko.

Izan ere, oinezkoek eta garaje horren erabiltzaileek lehentasuna dutela adierazteko seinaleak ipini dituzte asteotan, eta aparkatzeko hamar leku inguru kendu dituzte. Era horretan "erdigune lasaiago, iraunkorrago eta seguruago baten aldeko apustua" egiten dela aldarrikatu du Udalak: “Udalerriko hainbat gunetan mugikortasuna hobetzeko egiten ari garen azterketaren baitan kokatzen den neurrietako bat da. Proiektu pilotua da, behin-behineko jarduketa".


Pake Lekuren urteko batzarra

Urteko ohiko batzarra egingo du Pake Leku elkarteak gaur. Landuko dituzten gaien artean: 2022ko balantzea eta diru kontuak, 2023rako helburuak eta aurrekontua eta zuzendaritza batzordeko kideak berritzea.


Paulo Azpiazu eta Iñaki Gorostidi; harriaz maitemindutako bi bizitza

Paulo Azpiazu fitness munduan hasi eta duela urtebetetik harri-jasotzaile moduan dabil plazaz plaza. Gainera, bere egunerokoa sare sozialetan agertzea oso gustoko du. Iñaki Gorostidik, aldiz, aspaldi utzi zion harria jasotzeari, baina egun harri artisaua da.

Herri kirolen munduan harri-jasotzailearen irudia, beti izan da deigarria; nola lagun bakar bat hainbeste kilo eta forma ezberdinetako harriak gainean jartzeko gai den. Mundu honetako bi adibdie ekarri ditugu gaur: batetik, Paulo Azpiazu, hasi berria da eta, gainera, orain arte oso ohikoa izan ez den bezela fitness mundutik dator, eta bestea, Iñaki Gorostidi, gaur egun harri artisaua dena. Harriaren munduaz aritu gara, eta gaur egun plazara gerturatzen ari diren kirolari berriez.


Zer moduz?

Norbaitekin elkartzen garen momentuan derrigorrezko galdera da, "zer moduz?". Automatikoki ateratzen zaigun zerbait da, adeitasun keinu bat. Denok espero dugun erantzuna "ondo" da, ez gaude "ondo" ez den erantzun bat jasotzeko prestatuta, ez bada, akaso, intimitate testuinguru batean. "Beno" bat jasotzeak ("gaizki" oso-oso gutxitan esaten baitugu) tokiz kanpo uzten gaitu: "Meloia irekitzera bultzatuko dut ala ez dut? ", "Eta prest al nago esango didana entzuteko?". "Zer esango dut? ", "zer egingo dut? ".

Beste aldean, berriz, "zer moduz" galdegiten digutenean, antzeko zerbait gertatzen zaigu, baina kontrako norabidean. Benetan ondo bagaude, erraza da erantzuten. Zer pasatzen da, ordea, benetan ondo ez bagaude? Prest gaude gure ondoeza adieraztera? Prest gaude miseriak, tristurak, gaixotasunak, arazoak, kezkak eta beldurrak azaleratzera?

Askotan errazena ondoeza ezkutatzea izaten da, kaka opari paperez estali, eta parekoaren arreta inguruan dugun argi izpi bakan horietara edo arazo hutsaletara bideratzea. Alegia, galderari erantzun bai, baina benetako erantzunari izkin eginez.

Azken finean, txanponaren A aldea, alde ona, bakarrik erakustera ohituta gaude, alde atsegina, distiratsua, arrakastatsua, zoriontsua, aktiboa. Baina pertsona guztiak bizitzen ditugu esperientzia atsegin nahiz desatseginak; denak gara bi aldekodun txanponak.

Izan ere, B aldea gugan dago. Ederra litzateke, ordea, tarteka, bai guk eta baita gainontzekoek petral, pattal, triste, nekatuta, kezkatuta, nazkatuta edota beldurtuta gaudela adierazteko traba sozialik ez izatea. Ez beti, ez edonorekin, ez edozein testuingurutan… Baina "zer moduz" galdetutakoan, behintzat, "beno" edo "gaizki" erantzun ahal izatea, lasai asko. B aldea A bezain normala baita.


Fadoak entzuten zituen gizona

Ander, Huelvako Ayamonte herrian antolatzen den fado lehiaketa amateur batera doa, bertan parte hartzeko asmoz. Autostopean ari dela, Mariok jasoko du bere kamioian. Ander eta Mario kasualitatez aurretik ezagutzen ziren, baina denbora asko da ez dutela elkar ikusi. Berezia izango da elkarrekin egingo duten bidaia.

Sarrera: 12 euro.


Eibarrek ez du kontseilari delegaturik izango, gastuak murrizteko

Jon Ander Ulazia 2019ko urtarrilaren 1etik zen klubeko kontseilari delegatua, baina kontseilaria izango da aurrerantzean.

Eibarrek gastuak murriztu nahi ditu datorren denboraldirako, eta, ondorioz, ekainaren 21ean iragarri du klubaren egituratik kendu egingo duela kontseilari delegatuaren kargua. Zuzendaritzak ekainaren 14an egindako batzarrean hartu zuen erabakia.

Gizonezkoen lehen taldeak ez duenez lortu Lehen Mailara igotzea, eta, ondorioz, 2023-2024 denboraldian Bigarren Mailan lehiatuko denez, "kontuen bideragarritasuna bermatzeko" hartutako erabakia dela adierazi du klubak komunikatu baten bidez.

Jon Ander Ulazia 2019ko urtarrilaren 1etik zen klubeko kontseilari delegatua, eta, esan bezala, ez du karguan jarraituko, baina kontseilari izaten segituko du. Aurretik, Administrazio Kontseiluko idazkaria izan zen bi urtez.

Orain arte kontseilari delegatuak egiten zituen lanak klubeko profesionalek egingo dituzte aurrerantzean, eta egindakoen berri emango diete Kirol, Ekonomia, Negozio eta Egintza Batzordeei, baita Fundazioari eta Zuzendaritzari ere.


Irisgarritasun eta berritze lanak bukatuta, ireki dute Olaran etxea

Zabalik da, atzera ere, Antzuolako Olaran etxea. Irisgarritasun eta berritze lanak egin ditu Udalak eta herriko elkarteek erabiltzeko prest dute berriz.

Arira Arkitektura enpresak egin ditu irisgarritasun lanak. Horrekin batera kolore biziagoak ere jarri dituzte hainbat eremutan. Lehen baino erabilgarriago dago orain eraikina, zalantzarik gabe. Arira Arkitektura-ko kide Uxue Arregik eta Iraitz Gastiainek nabarmendu dute historikoa den eraikinari ukitu modernoa eman nahi izan diotela. Egurra, leiho handiak, argiztapena eta zenbait eremutan ipinitako kolore biziak nabarmendu dituzte.

Irisgarritasun lanei dagokienean igogailua da berrikuntza nagusietako bat. Hiru solairuko eraikina da Olaran eta aurrerantzean igogailua izango du. Horrekin batera komun eta ate egokituak jarri dizkiote. Sarrerako atea eta erakusketa gelarako ate, berriz, automatikoak dira. Antzuolako Matz-Erreka enpresak egindako ekarpena dira. "Eraikina irisgarria da orain. Matz-Errekaren aldetik plazer bat da gure ekarpena egitea Antzuolako herriari".

Talde eragile askoren topalekua

Hamar bat taldek dute lekua Olaran etxean. Bertan egiten dira, esaterako, luzaketa zein yoga saioak eta Olaranen dute egoitza musika eskolak, bake epaitegiak, Antzuola Kirol Elkarteak, Idolaz elkarteak edota herriko dantzariek zein txistulariek.

Beñardo Kortabarria alkateak egin ditu gidari lanak irisgarritasun lanek emandakoa erakusteko egindako bisitaldian. Udal ordezkariak eta langileak, erabiltzaileak eta Udalarekin elkarlanean aritzen diren hainbat enpresatako ordezkariak izan dira bertan. Hala nola, Matz-Erreka, Elay, Oerlikon eta Goizper enpresetako ordezkariak. Alkateak herriarekiko duten konpromisoa eskertu die, eta esan du Olaran etxea erabiltzeko prest dagoela. "Gelen banaketa eginda dago. Auzolan saio bat ere egin dugu taldeei materiala ekartzen laguntzeko. Opor ostean zabalik egongo da eraikina eta gustura gaude, bai".


Leku-izenak IV

Buztiña izeneko pasabidea non zegoen, Calonge auzunea 60ko hamarkadan herriko hiru enpresek eraiki zutela eta Gaztelua non dagoen kontatzen du Sorapediak leku-izenen gaineko gaurko sortan.

Gaurko eliza egin zutenean, erreka albotik desbideratu zuten. Inguruan buztin asko egiten zela eta, Buztiña esan zitzaion lekuari. Xehetasun gehiago jakiteko klikatu hemen.

Calonge auzunea herriaren goiko aldean dago, Elizburutik eta Estaziñotik mendebaldera, garai bateko trenbidearen alboan. Nahiz eta auzunea izan, etxeak lerro batean antolatuta daude. Herriko hiru lantegik eraiki zituzten, hogei urtean, herria 3.000 biztanle izatetik 5.000 izatera pasa baitzen eta etxebizitza beharrak handiak ziren. Xehetasun gehiago hemen klikatuta.

Gazteluari buruz, berriz, informazio gutxi lortu dute. Hemen klikatuta jakingarri apurrak.


Sinadura digitalik gabe ere lortu daiteke COVID ziurtagiria

Europar Batasuneko herrialdeetara joan-etorriak erraztea helburu duen dokumentua eskuratzeko, beste aukera bat jarri du Osakidetzak. Kasu honetan, ez da beharrezkoa izango sinadura elektronikoa erabiltzea.

Osasun sailburuak azaldu duenez, "bideak erraztea" nahi izan du Osasun Sailak, eta orain, osasun txarteleko zenbakiarekin eskatu ahal dira COVID pasaporteak Internet bidez. Bi dokumentu eska daitezke: txertaketa-ziurtagiria eta errekuperazio-ziurtagiria (PCR positiboa izan eta hurrengo 11 eta 180 egun bitartean emango dena).

Bi esteketan klik egin ostean, honako datu hauek bete behar dira:

Osakidetzako txartelaren zenbakia, jaiotze-data eta norberaren lehenengo abizena jarri behar dira dagozkien karratuetan. Ondoren, azpian ageri diren hizkiak idatzi behar dira captcha jartzen duen karratuan. Bukatzeko, egiaztatu telefonoa aukerari eman.


Super Amara Bera Berak Lydia Blanco fitxatu du

Lydia Blanco talde donostiarraren errefortzu berria da, Melinda Louisen lesio larriaren ondoren. Blancok denboraldia amaitu arte jokatuko du Super Amara Bera Beran.

Lydia Blanco Aula Valladolideko ezker muturreko postuan aritu den jokalariak Super Amara Bera Beran jokatuko du denboraldia amaitu arte, bi taldeek kantabriarra fitxatzeko akordioa adostu ondoren.

Blancok 21 urte ditu, eta Santanderkoa da. Iragan denboraldian, Atlántico Pereda taldetik iritsi zen Valladolidera; izan ere, talde horrekin egin zuen debuta Guerreras Iberdrola Ligan 2020-2021 denboraldian.

Irailaren 28an Melinda Louisi ezker belauneko ebakuntza egin ondoren, Super Amara Bera Berak posizioa indartzea erabaki du, beste jokalari bat fitxatuta.

Iragan denboralditik, bestalde, Lyda Blancok Donostiako klubeko teknikarien arreta erakarri zuen, Valladolideko taldearekin harremanetan jarri baitzen aske uzteko karta kudeatzeko.

Negoziazioak zailak izan dira, baina akordioa asteburu honetan itxi dute. Ondorioz, Lydia Blancok atzo jokatu zuen bere azken partida Caja Rural Aula Valladolidekin, eta datorren astean Donostian azterketa medikoa pasatzea besterik ez da falta.

Super Amara Bera Berak ez du partidarik jokatu behar datorren asteburuan, zortzigarren jardunaldia aurreratu baitzuen (Gijonen jokatu zuen, eta Gipuzkoako taldea nagusitu zen); beraz, egun horiek baliatu ahalko ditu Blancok talde berrira egokitzeko.


Intzako pilotariak, Ezker Hormako Txapelketarako prest

Gipuzkoako Euskal Federazioak aurreko astean eman zion hasiera txapelketen denboraldiari. Larruzko paletako lehiakideek Ezker Hormako Kluben Arteko Gipuzkoako Txapelketako lehen partidak jokatu zituzten. Pixkanaka gainerako mailak gehituko dira. Asteburu honetan, esate baterako, eskuz binakako lehiaketaren txanda izango da. Eta bertan izango da Intza KE

Intxa Kirol Elkarteko pilotariek gaur hasiko dute Ezker Hormako Kluben Arteko Gipuzkoako Txapelketako. Aurten 2. kadete mailan eta 2. senior mailan parte hartuko du Lasarte-Oriako taldeak hiru bikoterekin.

Kadete mailako Intza 2 bikotea izango da lehena pilotari eragiten. Gaur, 19:00etan, Ilunpe 3ren aurka jokatuko dute gaztetxoek, Azpeitian. Intza 1 bikoteak, berriz, bihar goizean, Beotibarren jokatuko dira Tolosako elkarteko bikotearen aurka.

Senior bikoteak ordea, etxean hasiko du lehia. Tartaloetxeren aurka neurtu beharko dituzte indarrak, bihar Michelin kirol guneko pilotalekuan, 16:15etik aurrera.

Kadete mailako bikoteak oraindik zehazteke badaude ere, asteburuak joan ahala maila horretako jokalari guztiek parte hartuko dutela azpimarratu du Joxe Felix Solano elkarteko arduradunak.

Senior mailako bikotea, berriz, Jon Pello Artetxek eta Mikel Elolak osatuko dute eta Haritz Urkia eta Asier Catalina izango dira ordezkoak.

Pilota eskola

Joxe Felix Solano Intza kirol elkarteko arduradunak azaldu duenez, zalantzan egon dira entrenamendu eta lehiaketekin hasi edo ez. "Protokoloa egin behar izan dugu eta udala, zein federazioari paper pila bidali behar izan dizkiogu".

Guzti horiek gaindituta, kirol guneko kantxan lanean hasi dira eta Gipuzkoako Foru Aldundiaren baimenaren ostean, pilota eskolako izena ematea martxan dagoela adierazi du.

Pilota eskolan inskripzioa egin nahi duenak 657 770 318 zenbakira deitu edo solanojf@hotmail.com helbidera mezu bat bidali behar du.

Hasiera eguna oraindik, zehazteke, "ziurrenik urriaren 1ean", saioen egunak ostegun eta asteartetan izango direla zehaztu du: benjaminak 17:30etik 18:30era; alebinak 18:30etik 19:30era eta infantilak 19:30etik 20:30era.

Izena ematean eskolari eta COVID19aren hedapenaren aurkako neurriei buruzko informazioa eskainiko die elkarteak gurasoei.


Artilezko Hodeiak: Apaingarriak, etxeko zapatillak eta mantak, Nafarroako artilearekin

Artileari bigarren bizitza bat eman eta garai batean zuen balioa berreskuratu nahi dute Artilezko Hodeiak proiektuko kideek. Eskuz egiten dituzte piezak.


"Iraultza ahotik hasten da; ez da gauza bera jatea edo elikatzea"

Axel Garcia agronomia-ingeniaria da eta ez da geldirik egotekoa. Ekuadorreko nekazaritza eta abeltzaintza sustatzeko proiektuan murgilduta egon da hiru hilabetez; asko du esateko.

Axel Garcia Audicanak Kordoban egin zituen ikasketak. Hasiera batean, mendi-ingeniaritza ikasten hasi zen, baina ingeniaritza agronomora egin zuen jauzi. Umetatik eduki du harreman estua basoarekin, mendiarekin eta baserriarekin, familia arabarra gaztagile ezagunak direla medio.

Beraz, osaba-izebek zerikusia eduki dute hartutako zenbait erabakitan...

Arabar lurraldearekin harreman estua eduki dut betidanik, familiagatik eta artzantza zein baso-lanak oso gustuko ditudalako. Hortaz, sarritan lagundu dut Gereñuko (Araba) baserrian, eta asko ikasi dut. Bada, iragan abenduan, lana utzi eta abuztua bitarte osoba-izebekin lanean aritu nintzen; froga moduko bat izan zen, mundu hori benetan gustuko nuen jakiteko. Esanak esan, baserri-lana oso gustuko dut, baina Gereñuko ereduarekin bat egiten ez nuela ohartu nintzen, pertsona bakarrarentzat lotura eta lan handiegia zelako. Baserrian langile gehiago behar dira, nahitaez. Ondoren, Arabatik Ekuadorrera egin nuen jauzi.

Beraz, Gereñutik itsasoaz bestalde jauzi egin zenuen, lanari jarraiki...

Baserrian lanean hasi nintzenean, Diputazioko Nekazaritzako eta Abeltzaintzako zuzendariak nire profila egokitzat jo zuen Ekuadorren proiektu bat koordinatzeko. Aukera interesgarria iruditu zitzaidan, izan ere, 22 urterekin Brasilgo Minas Gerais estatuko Universidad Federal de Visoça unibertsitatean lanean aritu nintzen, eta, bertan, fabelak ezagutu nituen, atzerriko bestelako nekazaritza modeloekin lotuta.

Hasiera batean, haien helburua nekazal eskola bat sortzea zen; Los Rioseko (Ekuador) nekazariak formatzea izan zen lehen planteamendua. Proposamena Gipuzkoa Los Rios fundazioak egin zuen. Elkarte horren historia, 1948. urtean hasi zen, Pio XII Aita Santuak Gasteizko gotzainari eskaera bat egin zionean: "Mandatu bat egin behar dugu Ekuadorren. Ebangelizatzeaz gain, obra sozialak sustatu behar ditugu". Horrela hasi zen, Euskal Herriaren eta Ekuadorren arteko erlazioa.

Horiek horrela, hainbat urtetan, misioneroak bertako egoera soziala aldatzeari ekin zioten, baina, urteen poderioz, lanketa hori baztertzen joan da. Horrek boteredunen ustelkeriaren eta prebarikazioaren gorakada ekarri zuen, aberatsak aberastuz eta langile xumeen egoera okertuz. Galderara itzuliz, nire lana, neurri batean, egoera hori aldatzen saiatzea eta bertakoei baliabideak eskaintzea izan zen, proiektu baten bitartez.

Aditzera ematen duzu, bertakoak, sozialki egoera txarrean bizi direla eta horrelako makro-proiektuak egikaritzeko zailtasunak dituztela...

Bertaratu bezain laster, egin nuen lehenengo gauza bertako egoera sozio-politikoaz bustitzea izan zen, irakurriz eta herritarrekin hitz eginez. Ohartu nintzen, hamarkada gutxitan, herrialdeak agintari militar eta lehendakari ugari eduki dituela, bakoitza bere pentsaerarekin eta politikekin. Horrek, herrialdearen ez-egonkortzea ekarri zuen, herritarren kalterako. Esate baterako, egun, nekazal lurrak, gutxi batzuen eskuetan daude; Ekuadorreko lehen astean, 13.000 hektareako lursail batean egon nintzen 3.000 langileekin. Eta jabe bakarrarena zen. Lan oso zaila nuen aurretik. Herritarren egoera txarra izateaz gain, askok ez zekiten irakurtzen eta idazten. Hortaz, zer erakutsiko nien beren bizitza aldatzea ezinezkoa bazen? Planteamendua korporazio bat sortu eta gobernuarekin eta nekazari zein enpresekin komertzializazio-prozesua sustatzea izan zen. Horrez gain, dirua nola kudeatu erakutsi behar zaie, proiektuak aurrera egin dezan.

Aipatu duzu, iragan urteetan, eliza obra sozialetan murgilduta zegoela. Zer jazo da elizarekin?

Garaiko apaiz eta moja euskaldunek lan handia egiten zuten bertako egoera sozio-politikoan eragin eta herritarren bizi baldintza hobetzen saiatzeko. Kontua da, gaur egun, Ekuadorreko egitura politiko-ekonomikoan sartu dela Opus Dei, eliza katolikoaren adar ultra-kontserbadorea, zeinak, erlazio estua duen elitismoarekin. Horiek horrela, nekazariak maila baxukoak izanik, elizarekiko erlazio zuzen hori galdu dute, beren kalterako.

Nik planteamendu bat egin eta azalpenak eman nizkien, baina horrek guztiak funtzionatu dezan, ezinbestekoa da botere handiko enpresa batek proiektu hori mugimenduan jartzea.

Denbora luzez aritu gara Ekuadorreko proiektuaz eta bertako egoeraz hitz egiten, baina zein da Euskal Herriko baserritarren eta produktuen egoera?

Kaskarra. Baserritarrei produktuaren balio erreala ordainduko balitzaie, duintasunez bizi ahalko lukete. Baina, zoritxarrez, produktuak hainbat faktoreren menpe daude; adibidez, abeltzaintza intentsibo batean, kostu finkoak oso irregularrak dira, energiaren, uraren eta pentsuaren prezio aldaketaren araberakoak baitira.

Baserritar gisa bizi direnak geroz eta gutxiago dira. Azken finean, lan handia eskatzen du eta etekin ekonomikoa murritza da. Gainera, mundu mailako egoerak prezioetan eragin nabaria du. Beraz, efizientziaz eta efikaziaz hitz egin beharko genuke; ekoizpen kuantitatiboa baino, kualitatiboa beharko luke izan. Dena den, gauza bat argi esango dut, iraultza ahotik hasten da, ez da gauza bera jatea edo elikatzea.

Ekonomikoki aukera duenak bertako produktua kontsumitu beharko luke, baserritarrei babesa adierazi eta merezi duten garrantzia emateko; alderdi ekonomikoak ahalbidetzen duen bitartean.

Irakurleentzako galdera batekin amaitu nahiko nuke elkarrizketa: Zer egingo dugu baserritarrak eta bertako produktuak desagertzean? Nork kudeatuko ditu paisaiak, larreak eta mendiak?


«Erabakiak hartu beharko dira, baina ezin dira hartu arrapaladan»

Egoeraren «konplexutasunaz» mintzo da Zupiria «erantzun errazak» alboratzeko, eta ez du uste lehendakaritzaren egituraketa berriak kalte egingo dienik berdintasun politikei.


Emaitza pozgarriekin bueltatu dira Gasteiztik

Atzo, domeka, jokoan zituzten bi partidetako bat galdu eta bestea irabazi egin zuten Marras Irristaketa Taldeko ekipoek, Gasteizen. Emaitza horiekin gustura asko bueltatu dira etxera. Izan ere, galdu zuten partida, liderraren kontrakoa, ondo borrokatuta jokatu zuten, "harro egoteko" moduan. Bigarren partida 1-5 irabazteari esker, berriz, sailkapeneko laugarren postuan kokatu dira soraluzetarrak.

Iraitz Ibarzabalek, Marras taldeko arduradunak eta entreantzaileak kontatu duenez, Soraluzeko Marras Irristaketa Taldeko alebin mailako taldeak "gustura egoteko moduko emaitzak" atera ditu Gazteizen, igandeko partidetan.

Irakurketa oso positiboa

Lehenbizikoz, Sumendi taldearen aurka porrota izan zuen, baina "harro egoteko" moduko partida jokatu zuen. 6-1eko emaitzarekin bukatu zuten, baina kontuan izanda Sumendi taldea lehenbiziko postuan doala, ez duela partida bat bera ere galdu, eta, batez beste, eta 9-10 gol sartzen dituztela partidako, irakurketa oso positiboa egin dute Marraseko entrenatzaile diren Iraitzek eta Julianek.

Laugarren postuan

Bestalde bigarren partidari dagokionez, irabaztea lortu dute Muskerrak taldearen aurka, 1-5eko emaitza eginda. Horri esker, sailkapenean aurrerapauso nabarmena egin eta sailkapeneko 4. postuan daude beste bi talderekin puntutan berdinduta. Kasu horretan, golaberagea kontra dute soraluzetarrek baina partida bat gutxiago ere bai, beraz, pozik etorri da taldea egindako lanarekin.

Orain, ilusioz entrenatzen jarraituko dute hurrengo otsailean jolastuko den partidara arte.


Bi langilek istripu bat izan dute AHTaren Donostiako lanetan


Gaueko izotzaldien beldur dira Arabako Errioxako ardogileak

Egin duen hotzarekin kezkatuta daude Arabako Errioxako mahastietan. Izotzak landareak erre eta uzta hondatu dezakeelako.


Gaur, gaztetxean, Kaosa eta Lentejak

12:00etan ekingo diote egitarauari, lenteja txapelketarekin. Ondoren, herri bazkaria egingo dute. Eta 18:00etatik aurrera, kontzertuak izango dira.

Kaosa eta Lentejak jaialdiaren seigarren edizioa ospatuko dute gaur Etxeluze gaztetxean. 12:00etan ekingo diote egitarauari, dilista txapleketarekin. Ondoren, herri bazkaria egingo dute. Eta 18:00etatik aurrera, kontzertuak izango dira. 11 talde igoko dira oholtza gainera: Holy Nuns, Sons of Decav, Maldiçao, Reclusion, Karne de Bakunin, Dystopian Omen, Moshaholics, Larba, Motorastola, Incendio eta Dizerdit.

Lenteja txapelketan parte hartu nahi dutenek, 12:00etarako gaztetxera azaldu beharko dute, aurrez izena eman beharrik gabe. Lentejak, gatza eta olioa antolatzaileek jarriko dituzte; eltzea eta barazkiak, aldiz, norberak eraman beharko ditu. Baldintza bakarra izango da barazkidun dilistak prestatu beharko dituztela, haragirik nahastu gabe.

Antolatzaileek eskatu dute txapela jantzita azaltzeko gaztetxera, ohitura hori delako.


Benjaminen hirugarren jardunaldia jokoan

VI. Ataria Pilota Txapelketaren barruan, Benjamin B mailakoen hirugarren jardunaldia izan da gaur, Anoetan, Ibarran eta Tolosan.

Benjamin B mailakoen hirugarren jardunaldia izan da gaurkoan. Tolosako Beotibar pilotalekuak hiru partida hartu ditu, eta lehian aritu diren gaztetxoak txapelketan aurrera egiteko ahalegina egin dute. Partida politak izan dira ikusgai, eta gaztetxoak ikustera joan direnak gozatu dute txikiak pilotan jokatzen ikusten.


ZIUetako egoera orain hilabeteko datuetara itzuli da: 54 paziente daude

Azken bi asteetako positibo tasa inoizko handiena da: bederatzi probatik bat positibo da. 18-29 adin tartekoak txertatzen hasi da Osakidetza


Bera Beraren aurka, Euskal Ligako neskak

Atzeratutako partidua da, eta gaur jokatuko dute, 16:00etan, Landaren.

Martxa hartuta daude, dagoeneko, Hernaniko Euskal Ligako taldeko neskak. Denboraldia berandu hasi dute trikoloreek, taldea ezin osatu ibili zirelako lehenengo jardunaldietan. Nolanahi ere, joan den asteburuan ekin zioten txapelketari, eta garaipena lortu zuten, gainera, estreinako partiduan. Uni Bilbaoren aurka neurtu zituzten indarrak, eta 10-7 gailendu ziren hernaniarrak.

Oraingo honetan, Bera Bera izango dute aurrez aurre. Atzeratutako norgehiagoka da donostiarren aurkakoa. Berez, bigarren jardunaldian jokatu beharrekoa zen, baina, jokalari faltagatik, atzeratzea erabaki zuten, beste klubarekin hala adostuta. Eta asteburu honetarako zehaztu zuten data berria, egutegian. Arratsaldeko 16:00etan hasita, Landaren, talde indartsua jasoko dute trikoloreek. Hala ere, joan den asteburuko garaipena gogoan, etxean irabaztea espero dute neskek.

Ordizia izango dute aurkari, 18 eta 16 urtez azpikoek

Gainerako taldeei dagokienez, 18 zein 16 urtez azpikoek Ordiziaren kontra neurtuko dituzte indarrak gaur, Landaren. Gazteenek 12:00etan dute hitzordua eta 18 urtez azpikoek, berriz, 10:30etan.


Amarako bizilagunak haserre daude San Rokeko eskailera mekanikoen egoerarekin

Amarako San Roke kaleko eskailera mekanikoetan konponketa lanak egiten ari da udala, eta denbora asko daramate geldirik horregatik; gainera, ekainaren amaieran jakinarazi zuten ia hiru hilabetez egongo direla geldirik, lanetan arazoak izaten ari direlako; ordurako, hilabete inguru zeramaten geldirik. Horren aurrean, auzoko bizilagunak haserre agertu dira, eta asteazkenean elkarretaratzea egin zuten eskaileren aurrean, protesta gisa, Aski da! Konpondu San Rokeko eskaileren arazoa! lelopean.

Horrez gain, Amarako bizilagunek San Roke inguruko beste kexa bat ere helarazi diote hedabide honi. Hain zuzen ere, San Roke kaleko 12. zenbakiaren inguruko bideko bankuen egoera txarra salatu dute. Belarra oso altu dago eremu horretan, eta herritarrek bankuak atsedenerako erabiltzea zailtzen du. Eremu hori guztia “oso utzita” dagoela salatu dute.

San Roke kaleko 12. zenbakiaren inguruko bankuak egoera txarrean daude. (Argazkia: Beltza) San Roke kaleko 12. zenbakiaren inguruko bankuak egoera txarrean daude. (Argazkia: Beltza)


Alemanian dauden euskal enpresak hauteskundeen emaitzei begira daude

Azken 10 urteetan, Alemania izan da EAEaren lehen bazkide komertziala. Hori dela eta, Alemanian dauden euskal enpresak hauteskundeen emaitzen zain daude, baina ez dute aldaketa handirik aurreikusten emaitza dena delakoa izanda ere.


[Galeria] Kirolaren festa handia, Irungo kaleetan

Korrikalari gehien biltzen dituen lasterketak, Behobia-Donostiak, 56 urte bete ditu aurten, eta iaz pandemia dela eta bertan behera geratu ondoren, gogotsu ekin diote korrikalariek. Fortuna K.E lasterketaren antolatzailearen arabera, 25.379 lasterkarik eman dute izena.

Irungo kaleetan nabaria zen giroa. Ateri egon da lasterketaren zatirik handienean, eta espaloietatik txaloka animatu dituzte korrikalariak lehen kilometroetan. Tarteka, senide edo lagunen bat ikusitakoan, agurrak, keinuak eta besarkadak ere ikusi dira. Oro har, festa giroa izan da nagusi, eta zenbait puntutan, Katea auzoan, kasu, musikarekin girotu dituzte korrikalariak.

Galerian dauden argazkiak 10:30etik 11:30 aldera atera daude, alegia, Behobiatik 10:20 eta 11:20 aldera atera direnak agertuko dira.


Mendi irteera: Fazerioari itzulia

Uharte Arakil. Mendi irteera: Fazerioari itzulia. Floren Beraza eta ondare taldeak gidatuta. 3 orduko itzulia. 9:30ean, Urruntzuren.


Zure bizitza ez da alferrikakoa izan


'Amaren intxaurrak' ikuskizuna eskaini dute Azpeitian Pirritx, Porrotx eta Marimototsek

Leporaino bete da Soreasu antzokia pailazoen ikuskizunarekin, eta 18:30ean bigarren saio bat eskainiko dute. Oraindik ere gelditzen dira bigarren saiorako txartel batzuk.

Pirritx, Porrotx eta Marimotots pailazoek irriak, algarak eta musika ekarri dituzte beste behin Azpeitira. Izan ere, Amaren intxaurrak ikuskizuna eskaini dute Soreasu antzokian, eta goraino bete da aretoa. Osasun eta segurtasun neurriak ez dira muga izan gaztetxoentzat, eta gozatu ederra hartu dute ikuskizunarekin. 18:30ean bigarren saio bat eskainiko dute pailazoek, eta emanaldi horretarako sarrera batzuk gelditzen dira oraindik. Honako lotura honetan eros daitezke saiorako txartelak, 10,5 euroren truke.

Uztaro haurreskolako guraso elkarteak antolatu ditu emanaldiak, haurreskolako jangela aurrera eraman ahal izateko asmoz. Hain zuzen ere, emanaldian bildutako diruarekin Uztaroko sukaldea bultzatu eta hango zerbitzua bertako produktuekin eskaintzea bermatu nahi dute.


IDK-k jokoan du gaur Koparako sailkatzeko aukera


Lehen sektorearentzako laguntzen %70 aurreratuko ditu Jaurlaritzak

Hiru lurraldeetako abeltzainen eta nekazarien artean 20 milioi banatuko ditu, 2020ko ekitaldikoak. Europako plan berritik diru gehiago iristea espero du, baina jarrera zentralista leporatu dio Madrili


Eztabaida eta parte hartze handia izan ziren atzo Orioko Pentsamendu Tailerrean

Atzo emozioen inguruan aritu ziren Orioko Pentsamendu Tailerrean, eta saio horretan izan zen "parte hartze izugarria" azpimarratu du Aritz Pardina ekimenaren sustatzaileak. "Jendearen interesa" ikusita, gai berdina lantzeko bigarren saio bat egingo dute.

(Utzitakoa)

Aurrera doaz Pentsamendu Tailerreko saioak Etxeluze Gaztetxean, kontzientziazio dinamikak pizteko ariketa berriei helduta. Atzo emozioen inguruan jardun zuten hamar lagun inguruk, Sergio Villarren gidaritzapean. Aritz Pardina ekimenaren bultzatzaileak atzoko saioaren "balorazio oso ona" egin du, eta azpimarratu zuen "parte hartzea izugarria" izan zela: "Sergiok oso ondo aurkeztu zuen gaia, eta aurreneko momentutik proposatu zituen ariketa oso interaktiboak, jendeak parte hartu ahal izateko. Oso ona izan zen jendearen erantzuna".

Vilarrek aurkeztutako edukiei eta partaideen "iritziari" dagokienez, Pardinak azaldu du "puntu askotan bat egin" zutela dinamizatzailearekin, baina, "orokorrean", "iritzi kontrajarriak" ere azaleratu zirela. "Eztabaida egon zen, eta luze aritu ginen solasean", gaineratu du.

Hortaz, "jendearen interesa ikusita" eta Villarrek ezin izan zituztenez aurkezpenerako prestatutako eduki guztiak landu, erabaki zuten bigarren saio bat egitea emozioen inguruan jarduteko. Oraindik ez dute data berria zehaztu, baina Pardinak aurreikusi du "laster" izango dela.


Donostiako Euskaltzaleen Topaketak

Bagera Elkarteak Donostiako Euskaltzaleon Topaketak antolatu ditu maiatzaren 13an, San Telmo Museoan 9:30etik 13:30era.

Asko gara Donostian euskaraz bizi nahi dugunak edo hizkuntzaren inguruko kezka partekatzen dugunak. Elkar gaitezen eta parteka ditzagun ideia eta gogoak.

Topaketa hauetan arreta jarri nahiko genuke, arloa dena delakoa izanda ere, euskaraz funtzionatu dezaketen proiektuetan. Horretarako, euskara natural biziko den guneak, esfortzurik eta trabarik gabe euskaraz hitz egiteko proiektu eta egitasmoak izango ditugu hizketa gai.

Donostian esperientzia ezberdinak ezagutu ditugu, jaso dezagun haien eskarmentutik eta amestu ditzagun etor daitezkeenak.

Euskara ardatz izango duten proiektu posibleak irudikatzera goaz!

Topaketek talde lana izango dute ardatz, talde txikitan jardungo gara goiz osoan zehar era dinamikoan, metodologia parte hartzailearekin. Denon ekarpena izango da ondo etorri eta ekarria.

Animatu!


Bera Berak irabazi du Zuazoren aurkako euskal derbia (20-31) eta ligako titulua gertuago dauka

Gipuzkoako taldeak mendean hartu du Bizkaikoa Guerreras Iberdrola Ligako 21. jardunaldiko partidan.

Super Amara Bera Berak irabazi du Zubileta Evolution Zuazoren aurka (20-31) igande honetan (apirilak 10) Barakaldon jokatu duen Guerreras Iberdrola Ligako 21. jardunaldiko euskal derbia.

Bera Berak hobeto ekin dio neurketari, eta partidako lehen bi berdinketen ostean (1-1 eta 2-2), bi goleko abantaila hartu du (2-4). Hala ere, Zuazok azkar parekatu du lehia (4-4). Ondoren, Bizkaiko taldeak zuloa ireki du markagailuan, hiru goleko errenta hartuta (7-4). Bera Berak momentu txarra pasa du; pixkanaka, ordea, hobeto jokatzen hasi da, eta beste behin partida berdindu du (8-8). Atsedenaldira iritsi aurreko azken minutuetan Zuazo nagusi izan da, eta etxeko taldea aldeko 11-9ko emaitzarekin joan da aldageletara.

Bigarren zatiaren hasieran Zuazo ibili da aurretik, bi goleko aldea mantenduz. Gipuzkoako taldea gol bakarrera gerturatzen zenean, Bizkaikoak bi golera handitzen zuen abantaila. Hala ere, norgehiagokako 40. minutura heldu aurretik, talde bisitariak neurketa berdindu (15-15), eta aurrea hartu du (15-16). Hamaseinakoaren (16-16) ostean hautsi da partida Bera Beraren alde; hamabi minututan Donostiako taldeak garaipena bideratuta utzi du hamar goleko abantaila erdietsita (16-26). Txanpa horretan erabakita geratu da derbia, eta garaipena Super Amara Bera Berak lortu du, 20-31ko emaitzarekin.


Goiz euritsu eta desatsegina, batez ere kostaldean

Bizkaia eta Gipuzkoan euri-zaparradak, haize bortitza eta sei metrotik gorako olatu handiak izango dira nagusi egun osoan zehar.


Melodiak kolore morez

Andrea Lopetegi, Jone Azkoaga eta Lierni Atxukarro hiruko zarauztarrak osatzen du Mor More musika taldea. Hala eta guztiz ere, ez dira beti hiru izan. Ibilbideari bikote modura eman zioten hasiera 2010ean, eta urte horretan bertan egin zuten debuta Putzuzulo gaztetxean. «Abuztuan izan zen, Giri Egunean, Gartxot taldearekin batera», gogora ekarri du Azkoagak. Hiru urte geroago, taldeak aurrera jarraitzen du, osasuntsu eta kontzertuz kontzertu, eta gaur gauean, 23:30ean hasita, Orioko Kalakari taberna aurkeztuko ditu abestiak. Azkoaga eta Lopetegi gitarrarekin trebatzen hasi ziren, Putzuzuloko lagun baten bitartez. Modu horretan, beste talde batzuen bertsioak ateratzen hasi ziren, eta eskua musika tresnara egiten. «Ondoren, gure kontura jarri ginen, nire etxeko txabolan, eta pixkanaka-pixkanaka konfiantza hartzen joan ginen, gure abestiak sortuz», azaldu du Lopetegik. Idatzi zuten estreinako abestiak, ordea, bizitza laburra izan zuen. «2010ko martxoaren 8ko asteburuan hiru aldiz jo genuen abesti bera, eta harrezkero ez dugu berriro jo», aitortu du Azkoagak. Hura izan zen Mor More taldearen lehen plaza. Edo beren estreinako kontzertuaren aurrerapena; izan ere, urte bereko abuztuaren erdian izan zen Putzuzuloko saioa. Handik urtebetera, Leire Atxukarro sartu zen taldean, kaxa jotzeko. «Betidanik izan dut kaxa jotzeko grina, eta urtebetetzean etxean oparitu zidaten. Hauek entsegu batera gonbidatu ninduten, eta elkarlanarekin gustura geratu ginenez, hirukote bihurtu ginen». Hala, biluzik geratzen ziren gitarra akustikoei perkusioaren bizitasuna erantsi zioten. «Hasierako kantak lasaiagoak ziren. Tristeagoak zirela esaten ziguten. Orain, kaxaren erritmoarekin alaitu egin ditugu». Taldearen izenak, bestalde, istorio bitxia du. «Martxoaren 8ko ekitaldian Jone eta Andrea ginen, besterik gabe. Gaztetxean jotzeko aukera ustekabean etorri zen, aste batetik bestera. Aurretik ez genuen inon jo, ez geneukan izenik, taldea ere bikotea zen... Gure izenez aurkeztea ez zitzaigun txukuna iruditzen. Kontzertua antolatzen ari zirenek More More proposatu ziguten, baina ez zigun gehiegi konbentzitu. Buelta batzuk eman ondoren, Mor More jarri genion», dio Azkoagak, atzera begirakoa eginez. «Musika munduan kolore morea sartze aldera, nolabait esateko». Hirukoteak ikuspegi feminista du, eta halaxe bizi dira. «Hori gure abestietan islatzen da, baina, orokorrean, beste gai batzuk ere lantzen ditugu», nabarmendu du Atxukarrok. «Abestien letretan gure sentsazioak jasotzen ditugu, eta nahieran interpretatzeko aukera uzten diogu entzuleari», gehitu du Lopetegik. Diskoarekin bueltaka Oraindik argitara eman ez duen disko bat du hirukoteak. Joan den urtarrilean grabatu zuten Vista Alegre auzoko entsegu lokaletan, Aitor Morey Murray-ren gidaritzapean. Hasiera batean maiatzerako kaleratzekoak ziren, baina gauzak atzeratzen joan zaizkie, eta datorren urte hasierako gertu izango dutela aurreikusten dute. Introa, Nora, Paradisua, Termometroa, Urdina da dena, Errugabetzen eta Ekhiñe Eizagirreren poema batean oinarritutako Balantzaren bestaldea. Horiek izango dira estreinako laneko abestiak, eta, era berean, gaur gaueko kontzertuan taularatuko dituztenak; bertsio pare bat ere joko dute. Disko fisikoa eskuratzeko hilabete batzuk falta diren arren, abestiak sarera igoko dituzte datorren astean (mormore.bandcamp.com). Kalakari-ko kontzertuaren ondoren, Arrano tabernaren aurrean joko dute abuztuaren 22an, herriko beste hainbat talderekin batera.Urtarriletik hona hilero saio bat edo bi eskaini dituzte, eta martxa onean dabiltza. Uda ondoren, ordea, geldialdi bat egingo dute, kideetako bat kanpora doalako ikastera. Mor More bezalako talde gutxi daude Euskal Herrian; hau da, emakumeez osatutako musika talde akustikoak. «Ez gara asko, egia esan», berretsi du Atxukarrok. «Badira etxean gitarra jotzen duten emakumeak, baina, agian, ez dute jende aurrean jotzeko aukerarik izan. Guri, adibidez, dena prestatu ziguten, eta behin kontzertuak ematen hasten zarela, gustuko baduzu, zu zeu hasten zara bilatzen», azaldu du Azkoagak. Agertokira igotzeak errespetua ematen duela aitortu dute. «Binaka edo hirunaka errazagoa da beti, bakarka baino», dio Atxukarrok. Hori horrela, musikari emakumeak plazara atera daitezen animatu nahi dituzte.


Ikasitakoa praktikara, eta gizarteari ekarpena

Almeneko hamasei ikasle bizikleten inguruko proiektua egiten ari dira Arrasateko Caritasen Bidean proiektuarekin eta Oreka bizikleta dendarekin elkarlanean; edukiak modu praktikoagoan landu eta barneratzea da helburua, gizarteari ekarpena eginez.

Duela sei urte hasi ziren Arizmendi Ikastolako batxilergoko lehen mailako ikasleak proiektuka lan egiten. Ikasturtean zehar hiru proiektu egiten dituzte eta bigarren proiektua darabilkie esku artean; urtarrilaren 9tik eta hilaren 24an amaituko dute lana. Almeneko eta Gaztelupeko teknologia modalitatean dabiltzanak bizikleten inguruko proiektua ari dira garatzen. Almenen kasuan, 16 ikasle dira; Xabi Aranzabal eta Alaitz Martinez irakasleak dituzte gidari.

Aranzabalek adierazi duenez, proiektuen helburua da hainbat ikasgaitako edukiak batera lantzeaz gain modu praktikoagoan barneratzea, ikasleak errealitatearekin harremanetan jartzea eta gizarteari ekarpenena egitea, "zer eskaini diezaioket munduari/gizarteari bizikleta baten bitartez? " galderari erantzunez. Horregatik, bizikletak muntatzen, desmuntatzen eta funtzionamendu egokia zein den ikasten dabiltza Oreka bizikleta dendako Sergio Valentirekin. Ondoren, Caritasen Bidean proiektuarekin izan dute hartu-emana. Amaitzeko, infografiak eta proiektua osorik jasotzen duen ikus-entzunezko erreportajea egingo dituzte.

Ikasleak eta Caritas, eskutik

Caritasekin duela hiru urtetik ari dira lanean. "Urtetik urtera proiektuari forma ematen joan gara", dio Aranzabalek. Izan ere, Bidean proiektuan parte hartzen dutenek bizikletak erabiltzen dituzte egunerokotasunean; hortik dator Caritasen eta proiektuaren arteko lotura.

Aurten, adibidez, urtean zehar bizikleta zaharrak eskuratu dituzte Caritasekoek eta proiektua hasi aurretik jaso dituzte Almenen: "Guk hartu eta konpondu ditugu, eta konponketa lan horretan boluntarioki sartu da Sergio Valenti; gu ez baikara mekanikariak. Sekulako zortea izan dugu".

Harreman horren barruan bizikletak konpontzeaz aparte, elkar eta egiten dutena ezagutzeko aukera dute. Astelehenean izan ziren ikasleak Oreka denda eta Bidean proiektua gertutik ikusten: "Zaurgarriak diren pertsonekin egiten dute lan. Jostailuak eta bigarren eskuko arropa jasotzen dituzte, gero saldu eta dirutxo bat ateratzeko. Tailer bat ere badaukate. Egoera erreala ezagutu zuten; ziur, bestela, ezagutzeko aukerarik ez zutela izango". Asteleheneko eguna "polita" bezala deskribatu du. Gaur, Caritasekoak doaz Almen nahiz ikasleen proiektuak ikustera eta Aranzabalek aitortu du Caritasetik badutela asmoa bizikleta dendara bisita egiteko.

Halaber, Almenen jostailuak eta arropa biltzeko kanpaina jarri dute martxan, Bidean proiektuari babesa emateko. Nahi duenak ekonomikoki ere eman dezake laguntza.

Eskerrak Caritasi eta Orekari

Almenek eskerrak eman nahi dizkie Caritaseko arduradun eta erabiltzaileei eta Oreka dendako arduradun eta laguntzaileei: "Garatu nahi dugun proiektuan emandako laguntza eskuzabalagatik eta, batez ere, bizi dugun esperientzian bidelagunak izateagatik. Ikasten eta, aldi berean, disfrutatzen ari gara".


Jardunek salatu du udalak oroigarriak kendu dituela

Beheko basoan Axio, Pello eta Josu izenak eta izar bana zuten hiru zutoin jarriak zeuden. Eta haren aldamenean, laugarren batean “eusko gudariak” irakur zitekeen, izarra eta arrano beltza ondoan zituela. Auzitegiak hura kentzeko agindua eman zuen.

Juan Ignazio Erdozia Larraza, Pello Mariñelarena Imaz eta Josu Zabala Salegi hildako ETAko hiru kide etxarriarrak oroitzeko oroigarria jarri zen 2019an, beheko basoan, Haritzen ibilbidearen hasieraren ondoan. Espainiako Auzitegi Nazionalak hura kentzeko agindu zion Etxarri Aranazko Udalari, eta “zabalik dauden bide juridikoek eragin ditzaketen ondorio penal larriak kontuan izanik”, 2020ko otsailaren 27an kendu zuen.

Horren ondoren, toki berean, beste oroigarri bat jarri zuten, “Etxarri Aranazko hiru gudariak eta, aldi berean, eusko gudari guztiak oroitzeko”. Axio, Pello eta Josu izenak zituzten hiru zutarri eta “eusko gudaria” zioen laugarren bat jarri zuten. Udalak auzitegiaren jakinarazpena jaso ondoren kendu du. Jardunek salatu duenez, “Etxarri Aranazko Udalak basoan jarritako eusko gudarien oroitarri berriak estalian kendu, eta suntsitu ditu hilaren 11n”.

Etxarriko Jardunek adierazi duenez, “oroitarrien kontrako eraso hauek, eusko gudariek egindako borrokaren kontrako eraso zuzenak dira. Beraien ibilbide militantea ukatzeko helburua dute. Horren aurrean, eusko gudarien borroka eta duintasuna oroitu eta aldarrikatzeko, oroitarriak behar den aldi guztietan jarriko direla adierazi nahi dugu”. Jardunek gaineratu duenez, “Euskal Herriaren askatasun nazional eta sozialaren alde, borrokan bizia eman zutenek ez al dute merezi beraien borrokaren zilegitasun eta duintasuna aldarrikatu eta oroitzeko espaziorik?” Oroigarria kendu izana salatzeko Jardunek astelehenean, 20:00etan, manifestaziora deitu du.


«Zarzuela elitista delako ideia baztertu nahi dugu»

Mozarten edo Vivaldiren musika ezaguna da mundu osoan, baina hori baino gehiago da musika klasikoa. Rossini abesbatzak hori helarazi nahi du Aste Nagusiko emanaldiarekin.


Neomak taldea oholtzaratuko da Ereñotzun, azaroaren 19an

Sarrerak 'bibe.me' webgunean erosi daitezke, edo Ereñotzuko Auzo Udalean.

Olak Auzo Elkarteak antolatuta, Neomak taldeak kontzertua eskainiko du, hilaren 19an, Ereñotzuko frontoian. Gaueko 22:00etan emango zaio hasiera kontzertuari. Sarrerak 10 euro balio du helduentzat, 6 eta 17 urte bitartekoentzat 5 euro, eta txikiek ez dute sarrerarik behar. Sarrerak 'bibe.me'n erosi daitezke edo Ereñotzuko Auzo Udalean.


Perez de Eulate: "Gaur egungo errepidea dimentsionatzea litzateke Andoain herria ez eratzea"

"C-II proiektuak kaltetutakoen" plataformako ordezkariaren hitzetan, Gipuzkoako aldundiaren egitasmoak ez du Andoainen arazoa konponduko. Horregatik beste sahiesbide bat eskatzen dute "sostenigarrria izango dena eta pertsonen interesak eta Andoaingo hiri planteamendua errespetatuko duena".

Andoainen hitzetik hortzera dabil Bazkardoko lotuneari irtenbidea emateko Gipuzkoako Aldundiak aurkeztu duen C-II proiektua. Proiektu horrekin ez du bat egin ordea Andoaingo udalbatzak Irailean onartutako mozio batek erakusten duenez eta oraintxe pil pilean dagoen gaia da Estatuko aurrekontuetan 476 mila euroko diru partida sartu dela, EH Bilduk Madrilgo gobernuarekin adostuta, beste sahiesbide proiketu bat, Aldundiak aurkeztutakoaren alternatiba litzatekeena osatzeko.

Diru laguntza honekin zer egin eta Andoainen errepideek eta trafikoak eragiten dituzten arazoei irtenbidea nola eman, jarerra ezberdinak daude herrian... Faktoria saioan bildu ditugu, C-II proiektuak kaltetutakoen plataformarenak, Andoaingo alkatearenak eta Sorabillako auzokideen elkartearenak. Batetik A-15 eta N-1 errepideek bat egiten duten puntuan, Bazkardon sortzen den "enbutua" eta bestetik, N-1eko trafiko ugariak eragiten dituen zarata eta kutsadura, arazo larriak direlako andaindarrentzat.

C-II proiektuak kaltetutakoen plataformak salatu du Aldundiaren egitasmoak ez dituela andoaindarren arazoak konpontzen eta are okerrago, Andoain herrri bezala kondenatu egiten duela etorkizunean garatzeko. Albiste pozgarria jo dute horrenbestez, Estaduko aurrekontuetan diru partida bat jasota egotea beste sahiesbide proiektu bat idazteko. Iñaki Perez de Eulate, plataformaren ordezkariaren hitzetan "Andoaindik egunero 70 mila ibilgailu pasatzen dira, asko kamioiak. Askok ez lukete bertatik pasa behar, horientzako beste azpiegitura batzuk eginak daudelako, A-8 eta AP-1. Baina hori horrela ez izatea ez da andaindarren errua, norbaiten kudeaketa txarrarena baizik".

Maider Lainez Andoaingo alkatea bat dator esaterakoan gaur egun mahai gainean dagoen proiektua ez dela andoaindarrek merezi dutena eta Estaduko aurrekontuetan Andoaingo udalarentzat den diru partida jaso izana albiste ona dela uste du. Ñabardura erantsi du halare esanez, "ez dela ahaztu behar eskumena Aldundiarena dela". Oraintxe Aldundiaren C-II proiektuari udalak aurkeztutako alegazioek zer erantzun jasotzen duten zai daudela argitu du, "ez zirelako txertatzen nerrui zuznetzaileak zarata eta kutsadura murrizteko edo gure hirigintza plana kontuan hartzeko".

Sorabillako auzokideen elkartearen izenean azkenik, Xabier Huitzik adierazi du beraien iritziz, astakeria litzatekeela beste errepide bat eraikitzea, "trafikoak ematen zaion guztia irensten duelako" eta ikuspegi orokorra eskatu du, n-1en arazoa ez delako soilik andoaindarrena. Huitzik "folklorikotzat" jo du Estadutik diru partida bat etorriko delako "hemen ez dakit zer egingo dela pentsatzea". Nolanahi ere planteatzen den edozer gauzetan parte hartuko dutela ere erantsi du.

,


Agortu dira Getxobonoko deskontu-txartelak

Bost egunean agortu egin dira Getxobono kanpainari lotutako 15.100 bonuak. Kalkuluen arabera, deskontu-txartel horiek 750.000 eurotik gorako salmenta-bolumena eragin du Getxon, egitasmoari atxikitako 291 establezimenduetan.


"40 urte luzeetako urruntze politika amaitzen hasiak gara"

'Etxerako bidea gertu!' lelopean atera ziren larunbatean kalera Tolosaldeko herritarrak. Sare Herritarrak deituta eta Izan Bidea dinamikaren barruan, zutabe ezberdinak atera ziren eskualdeko herri ezberdinetatik. Alegiatik, Lizartza-Txaramatik, Ibarratik eta Anoetatik abiatu dira oinez herritarrak, eta Tolosako Plaza Zaharrean elkartu ziren, Tolosako kaleetan barrena kalejira egiteko.


Penintsulakoak garaile Red Bull Rivals erronkako lehen proban

sasoian.info

Red Bull Rivals surf erronkak Kanariar Uharteko surflariak eta Iberiar penintsulako surflariak aurrez aurre jarri ditu. Lehen proba apirilaren 22an jokatu zuten Kanaria Handian, eta Gony Zubizarretak gidatutako penintsulako taldea nagusitu zen. Zubizarretaren taldean Indar Unanue zarauztarra aritu zen lehian, free-surfer kategorian, eta bere norgehiagokan Antonio Marques hartu zuen mendean. Hasiera batean bigarren suflari zarauztar batek ere hartu behar zuen parte egitasmoan, baina azkenean bere ordez Pablo Solar aritu zen. Erronkan surflari bakoitza bere kategorian lehiatu zen, eta amaitzeko taldeka ere bai. Bi metroko olatuez gozatu zuten parte-hartzaileek, maila handiko surfa erakustaldia eskainiz, eta, azkenean, Unanue eta lagunek osatutako taldea izan zen nagusi. Egitasmoko bigarren eta azken proba, itzulikoa, Iberiar penintsulan jokatuko dute urrian. Edonola ere, tokia eta data zehatza erabakitzeko dago oraindik.


Kontzertua: 'Artista txiki berriak'


Jubilatuen eta etorkinen eguna ospatuko dituzte asteburuan Goizuetan

Jubilatuen Eguneko bazkarirako txartelak erosteko azken eguna asteazkena izanen da

Asteburu honetan, Goizuetan, batetik, Jubilatuen Eguna izanen dute eta bestetik, Etorkinen Eguna.

Jubilatuen kasuan, larunbatean, hilaren 19an, 16:00etan truk eta mus txapelketak jokatuko dituzte Umore Ona Elkartean, eta igandean, 11:00etako mezaren ondoren, pilota partidak ikustera joanen dira. 14:00etan elkartean bazkaria eginen dute. Txartelak erosteko azken eguna asteazkena izanen da.

Etorkinek ere larunbatean ospatuko dute beraien eguna, Oxeguarda jatetxean bazkaria eginez.


Berako UPNko Josu Igoarekin solasean


Animalien Ongizaterako Legea indarrean sartu da Hegoaldean

Animalia domestikoak abandonatzen dituztenak zigortu ahalko dituzte legearen bidez, eta debekatuta egongo da animaliak ikuskizun publikoetarako erabiltzea, baina salbuespen asko izango dira.

Animalien Ongizaterako Legea gaur sartu da indarrean Hego Euskal Herrian. Espainiako Diputatuen Kongresuak onartutako lege horren helburua animalien eskubideak bermatzea da, baina ez animalia guztienak: ehiza txakurrak salbuetsi dituzte, besteak beste. Animalia domestikoak abandonatzen dituztenak zigortu ahalko dituzte legearen bidez, eta debekatuta egongo da animaliak ikuskizun publikoetarako erabiltzea, «gehiegizko lana» egitera behartzea eta, azken finean, haiei jazartzea. Gutxieneko zigorrak 500 eurokoak izango dira, eta 200.000 eurorainokoak izan daitezke.

Legeak aurreikusten du animalien jabeek ikastaro bat egin beharko dutela eta maskotek erantzukizun zibileko aseguru bat izan beharko dutela, baina bi neurri horiek oraindik ez dira derrigorrezkoak izango. Izan ere, Espainiako jarduneko gobernuak ezin izan du onartu horiek indarrean sartzea baimenduko duen araudia.

Animalien ongizatea «zalantzan» dagoen uneetan baimenduta egongo da eutanasia, baina albaitari baten onespenarekin. Animalia domestikoak ezingo dira begien bistatik galdu hiru egunez baino gehiagoz; txakurrekin, 24 ordukoa da muga. Gainera, animaliak ja ezingo dira dendetan erosi; haztegietan soilik. Abandonatutako animaliak sakrifikatzea ere debekatuta dago.

Ehiza txakurrak arau horietatik salbuetsi dituzte, baina ez dira bakarrak. Artzain txakurrei ere legeak ez die eragingo, eta ez dituzte debekatu zezenketak eta galgo lasterketak; hipika ere ez. Espainiako Gobernuak egin duen legeak zehazten du debeku horietatik kanpo egongo dela, gainera, Espainiako legioaren ahuntza; hispanitatearen eguneko desfilean atera ahalko dute legionarioek. Bestalde, Eguberrietako jaiotza bizidunetan egoten diren mandoak eta astoak ere antzerki horien parte izan ahalko dira aurrerantzean ere.

Espainiako Gobernuko Eskubide Sozialen eta 2030 Agendaren Ministerioak ondu du legea, eta Ione Belarra ministroak defendatu.


Giro beroa nagusi Faktoriako kantu afarian

Kanpoan euria eta trumoiak zeuden bitartean, giro goxo eta beroa izan zen nagusi atzo gauean Faktorian. Adin ezberdinetako lagun ugari bertaratu ziren kantu afariaz gozatzera.

Arrankudiaga-Zolloko musikariak arduratu ziren abestiak jotzeaz, piano, txistu eta txirulekin. Mateo Pagazaurtundua arduratu zen saioa dinamizatzeaz, kantu bakoitza aurkeztuta.

Giro ederra Faktoriako lehen kantu afarian. Arrankudiaga-Zolloko musikariak ari dira gaua girotzen pic.twitter.com/OPwsAeFrlu — Aiaraldea Ekintzen Faktoria (@EkintzaFaktoria) November 27, 2021


Gauekoak | III. Hizki Laburren Lehiaketa

Hizki Laburren Lehiaketaren hirugarren edizioa. Euskararen erabilera bultzatzeko, hautatutako hitza hartu eta hori testuan erabiliz kontakizun bat bidali beharko diguzue. Aurten erabili beharreko hitza "eskuburdin" izango da. Animatuko zara?

*Lazarraga Kultur Elkartearekin elkarlanean.

Oinarriak hemen ikusgai: https://labur.eus/P7bkI


0km: batzen gaituen distantzia

Gaurtik Kronikak bazkidetza kanpaina berria hasiko du: KRONIKAKIDE izenekoa. Hala ere, ez da hutsetik hasiko, izan ere, Kronikalari kanpaina jarri genuen abian, baina eraldatu egin dugu, eta orain KronikaKIDE bilakatu da. 0km: batzen gaituen distantzia lelopean, abantaila, deskontu eta zozketaz josia datorren kanpaina izango da, eta helburu du gure bazkideei Urumea bailarako komertzioetan eta enpresetan abantailak eskaintzea. Modu honetara, babestuko duzu Kronika, tokiko ekomonomia eta euskera, beraz, animatu eta egin zaitez Kronikakide. Bazkidetza kanpaina, lau taldetan banatu dugu: norbanakoak (urtean 30 euro), elkarteak, komertzioak eta sortzaileak. Hala ere, ondoko grafikoan azalduta daude norbanakoei (bazkidetza propioa egingo dutenei) eta dagoeneko Doberako bazkide eta Kronikalari direnei egokitzen zaizkien abantailak eta xehetasunak. Eta datozen asteburuetan, apurka-apurka joango gara azaltzen gainontzekoak.

ABANTAILAK

PDFETAN SARBIDEA

Kronikak egunero argitaratzen duen alea deskargatzeko aukera.

ONURA FISKALAK

Errenta aitorpena egiterakoan, dedukzioa

ZORIONTZEAK

%50eko deskontuak Kronikako zoriontzeetan

DESKONTUAK EKITALDIETAN

Lehentasunak eta deskontuak Kronikak antolatutako jardueretan.

DESKONTUAK

Deskontuak eta zozketak bailarako komertzioetan:

Adarragak %10eko deskontua

Aitan Etxek zozketa

Alaia hortz klinikan %3ko deskontua

Allianz aseguruetan kotxeetan %15eko deskontua eta bizitza aseguruan %25eko deskontua

Altzea automekanikan 2 neumatiko aldatzeagatik, direkzioaren alineazioa dohainik

Arriatzuk urtean bi zozketa

Brintza aholkularitzan ekainak 30era arte, errenta aitorpena edo ondare aitorpena egitera joaten denari %10eko deskontua

Dorronsorok urtean bi zozketa

Hernani Bidaiakek urtean bi zozketa

Irubide jatetxean; eguneko menuarekin kafea doan

Mahuka arropa dendan %5eko deskontua

Oihalan %3ko deskontua

Pineda harategiak urtean bi zozketa

Tripontzi jatetxean eguneko menuarekin kafea doan

Urrats oinetako dendak urtean bi zozketa

Kronikakide egiten den norbanakoari, ziurtagiri digitala emango zaio edo Kronikakide txartela eskuratzeko aukera ere izango du, Kronikara bertaratuta, Kronikakide@kronika.eus helbidera idatzita edo 943 33 08 99 telefonora deituta. Honekin, Kronikakide diren denden deskontuez gozatzeko aukera izango du.

Nola jakin zein komertzio diren Kronikakide?

Kronikako kanpainarekin bat egin duten komertzioek, euskarri fisikoak izango dituzte dendetan (hurrengo argazkietan agertzen den moduko euskarriak izango dira).

ZOZKETAK

Zozketetan parte hartzeko aukera. Hilabete honetan zozketatuko dira, Euskal Herria Festibalerako hiru sarrera, sagardo-kaxa bat, Goxoa-ren ekoizleen produktuekin osatutako sorta bat, eta bi otordu Tripontzi tabernan.

Nola parte hartu zozketetan? Erraza da, lehenengo Kronika.eus webgunean sartu, eta jarraian pausu hauek eman: Kronikakide > Zozketak > Parte hartu.


Lutheria eskola Bilbon

Bilboko Euskal Lutheria Eskolan, BELEn, egon gara. Izan ere, hemen biolinak, biolak eta biolontxeloak egiten eta konpontzen irakasten dute. Nahiz eta teknologia digitala erabiltzen duten neuriak hartzeko, prozesu gehienak tradizionalak dira, zehazki orain dela bostehun urtekoak. Eskola Josu Alonso akustikan doktoeak sortu zuen 1986an.

Luis Artola lehen mailako irakaslea da eta haren ikasleekin egoteko aukera ere izan dugu.

https://bilbohiria.com/docs2/2023/ibaizabal/230523_Lutheria%20eskola.mp3

Deskargatu hemen.


Santa eskean aritu dira Floreagako eta Biziloreko kideak

Koplak kanatari ibili ziren eskola bateko zein besteko gurasoak eta ikasleak atzo goizean goizetik; Floreagakoak kalean ibili ziren eskean, eta Biziloreko taldea, baserriz baserri.

Santa Ageda bezpera izan zen atzo, eta ohiturari jarraituz, santa eskean aritu ziren han eta hemen herritarrak. Azkoitian ere koplez girotu zituzten txokoak Floreaga zein Bizilore ikastetxeetako ikasleek eta gurasoek. Makilak eskuan eta zapiak lepoan, goizean goizetik aritu ziren eskean haurrak zein helduak: Floreagakoek kaleak zeharkatu zituzten trikiti doinuz lagunduta, eta Bizilorekoak, berriz, baserriz baserri ibili ziren eskean.

(Argazkiak: Bizilore eta Floreaga ikastetxeak)


Udal hezkuntza ez formaletan izen emateko aukera laster zabalduko da

Udalak jakinarazi du “laster” jarriko dela abian udal hezkuntza ez formaleko zerbitzuetan, hau da, Ludoteketan, Gaztelekuetan, Familia Gunean, Familian Jolasean eta Kuadrilategi programetan izen emateko kanpaina. Datozen egunetan xehetasun gehiago emango dituztela aurreratu dute.

Bitartean, informazioa eskuratu nahi duenak, Gazteria Azpisailari mezu bat idatzi beharko dio, Merkatuzarrera hurbildu beharko da edo deitu egin dezake telefono honetara: 943 449 606


Balkoi eta leihoetako lore-lehiaketa

Herriko balkoi eta leihoetako lore-lehiaketa antolatu du Udaleko Ingurumen Batzordeak; zazpigarren edizioa da aurtengoa; ekainaren 25 arte dago izena emateko aukera.

Maiatza iristearekin batera, Soraluzeko Udaleko Ingurumen Batzordeak Balkoi eta Leihoetako Lore Lehiaketa antolatu du zazpigarren urtez jarraian.

Lehiaketa honen bitartez, leiho eta balkoiak lorez hornitzeko ohitura berreskuratzen lagundu nahi du Udalak, herriko bazterrak kolorez janztearekin batera.

Hauek dira aurtengo lehiaketaren oinarriak:

1.- DEIALDIA

Soraluzeko Udalak Balkoi eta Leihoetako Lore Lehiaketa antolatu du 2022ko udaberrirako.

2.- LEHIAKETAREN XEDEA

Lehiaketa honen bitartez, balkoi eta leihoak elementu bizidun bezala berreskuratzeak dituen estetika onurei beharrezko balioa eman nahi zaio.

Balkoi eta leiho apainduen atzean herritar bakoitzak kale eta fatxaden estetika hobetzeko egiten duen ekarpena dago eta honek, herritar - hiri ingurune erlazioa hobetzen du, aldi berez, bizilagunek eginiko ekarpen artistikoaz denok gozatuz.

3.- PARTAIDEAK

Balkoi edo leihoa duten Soraluzeko etxebizitzetako jabe edo errentariak diren bizilagunek parte hartu dezakete; beti ere, apainketa elementuak oinezkoentzat edo azpiegitura berarentzat arriskutsuak ez direnean.

4.- IZEN EMATEA

Lehiaketan izena emateko, parte hartzailearen izen-abizenak eta balkoi edo leihoa identifikatzeko helbidea eman behar dira hauetako bide bat erabiliz:

- Udaletxera bertaratu.

- 943 75 30 43 zenbakira deitu.

- Izena emateko azken eguna ekainaren 24a.

5.- LEHIAKETAREN GARAPENA

Lehiaketa ekainaren 27tik uztailaren 4ra izango da, egun hauetan epaimahaiak ikustaldi aldizkatuak egingo ditu.

Apainketan erabiliko diren elementuak partaide bakoitzaren aukerapean egongo dira eta kale, espaloi eta etxebizitzako sarrerak errespetatuz kokatuta egon beharko dira. Zintzilik edo estruktura baten gainean dauden elementuak eta haizearen eraginez erori daitezkeen apaingarriak balkoi edo leihora ondo finkatuta egon beharko dira, oinezkoen segurtasuna arriskuan jarri gabe. Beti ere, pertsona parte hartzailea izango da elementuen erorketaren ondorioz gauzatu daitezkeen kalteen arduraduna.

6.- EPAIMAHAIA

Soraluzeko Udaleko teknikariak.

7.- BALORAZIO IRIZPIDEAK

- Originaltasuna.

- Apainketaren kalitatea.

- Armonia eta diseinua.

- Iraunkortasuna eta jasangarritasuna.

8.- SARIAK

Lehen saria: 150 euro.

Bigarren saria: 75 euro.

Sari banaketa uztailaren 11an egingo da goizeko 11:00etan Plaza Berrian.

9.- KONPROMISOA

Lehiaketa honetan parte hartzean, oinarriak eta epaimahaiaren apelaezina izango den erabakia onartzen da. Era berean, antolatzaileei nahi beste argazki egiteko baimena ematen zaie, hauen eskubide guztiak gordez eta edozein komunikabidetan argitaratzea baimenduz. Beti ere, argazkiak gune publiko eta komunetatik aterako dira.


Joey Jordison Slipknot taldearen sortzaile eta bateria-jotzailea zendu da

Jordison, metalaren historiako bateria-jotzaile azpimarragarrienetakoa, ez zen Slipknoteko kidea 2013tik.

Joey Jordison Slipknot estatubatuar metal taldeko bateria-jotzaile ohi eta sortzaileetako bat hil da, 46 urte zituela, familiak iragarri duenez.

"Joeyren heriotzak bihotza hutsik utzi digu, pena deskribaezinez", esan du familiak "Rolling Stone" aldizkarira igorritako ohar batean, zeinetan ez baitute heriotza zerk eragin dion argitu. Musikariaren lagunei zuzendu zaizkie bertan, "bere umore zorrotzaren, nortasun txeratsuaren, bihotz handiaren eta musikarekin zein familiarekin zerikusia zuen guztiarekiko maitasunaren" berri izan zutenei.

Jordisonek 1995ean sortu zuen Slipknot, Paul Gray baxu-jotzailearekin (2010ean hil zen) eta Shawn Crahan perkusio-jotzailearekin batera, eta 2013an utzi zuen taldea.

Talde utzi baino lehentxeago, zeharkako mielitisa detektatu zioten, esklerosi anizkoitzaren ondorioz, eta jotzeari utzi zion.

Slipknoten ez ezik, Jordisonek Murderdolls taldean gitarra jo zuen eta bateria astindu zuen Scar the Martyr eta Sinsaenum taldeetan ere.


“Herritarrei esango diegu asko disfrutatu dezatela familiarekin, lagunekin, auzokideekin... baina beti besteenganako errespetuz”

AGATE DEUNA ABESBATZA arduratuko da, bi urteko hutsunearen ostean, Orozkoko Sanantolin jaiei hasiera emateaz, abesbatzak izango baitu jaietako pregoia irakurtzeko ohorea. 30. urteurrena ospatzen ari dira aurten, eta abesbatzaren iraganaz eta etorkizunaz mintzatu dira Aiaraldea Komunikabidearekin. Pregoian landuko dituzten kontu batzuk ere aurreratu dituzte.

Jaietako pregoilariak izateko gonbita jaso duzue aurten. Nola hartu duzue proposamena?

Antolinzaleak jai-batzordearen bileretan erabakitzen da nor izango den pregoilari urte bakoitzean.

2017an Agate Deuna Abesbatzak 25 urte betetzen zituenez, pregoilari izateko aukera planteatu zen, baina urte horretan Jose Arrueren hiletaren 40. urteurrena ospatzen zenez, erabaki zen bera izendatzea pregoilari Blas de Oterorekin batera. Aurten abesbatzak 30 urte bete dituenez, aukera horretaz baliatu eta berriro planteatu zen abesbatzaren izena eta guk oso gustura hartu dugu lekukoa.

“Ibilbide luze honetan musikalki asko hazi gara, baina batez ere gure lorpen handienetako bat hain pertsona desberdinak izanik hain talde sendoa lortzea izan da”

Nolakoa izan da 30 urte hauetako ibilbidea? Asko aldatu da abesbatza?

Asko aldatu da, bai! Hasierako abesbatza hartatik 4-5 pertsonak bakarrik jarraitzen dugu gaur egun. Kopuru aldetik hasieran pertsona gehiago ginen, batez ere emakumeak eta gehienak Orozkoarrak ginen. Musikalki ez genuen ezagutza handirik, ez solfeoaz, ez ahots teknikaz. Gaur egun 25-27 kide gara, gutxi gorabehera erdia emakumeak eta erdia gizonezkoak. Orozkokoak batez ere, baina Laudioko, Urduñako, Amurrioko… jendea ere badago.

Pandemia egoerak zailtasun ugari ekarri ditu, besteak beste, sektore kulturalera. Zuek ere igarri duzue? Nola? Nola egin diozue aurre?

Gogorra izan da, bai. Guk ez dugu entseatzeko aukerarik izan, debekatuta geneukan. 2021eko irailean ekin genion berriro entseatzeari baina musukoarekin eta gure artean distantziak mantenduz, horrela agintzen zuen abesbatzen protokoloak. Zaila izan da horrela abestea, baina moldatu gara, gogotsu geunden bueltatzeko eta.

Nola ari zarete ospatzen abesbatzaren 30. urteurrena?

Bada normala den bezala, abesten ospatzen ditugu momentu bereziak eta aurten gospel kontzertu bat eskaini genuen sanjuanetan. Orain jaietan dugu burua, eta horren ostean, agian, txangoren bat egingo dugu.

Bi urteren ondoren, sanantolin bereziak izango dira aurtengoak. Nola biziko dituzue zuek?

Imagina, gainera pregoilari izanda! Uste dut gutariko asko ez garela etxetik asko pasatuko aurtengo jaietan! Beti ezagutu ditugun sanantolinen tankerakoak izatea espero dugu, parte-hartzaileak, jendetsuak, alaiak eta musikaz beterikoak.

Zer mezu helaraziko duzue pregoian?

Oraindik ez dugu pregoia idatzi, kide guztien ideiak bildu nahi ditugu. Bi urte gogor hauen ostean herritarrei esango diegu asko disfrutatu dezatela familiarekin, lagunekin, auzokideekin… baina beti besteenganako errespetuz.

Etorkizunari begira, nola ikusten duzue abesbatza?

Ibilbide luze honetan musikalki asko hazi gara, baina, batez ere, gure lorpen handienetako bat hain pertsona desberdinak izanik hain talde sendoa lortzea izan da. Gainera errepertorio zabala dugu eta oso estilo desberdinak jorratzen ditugu, asko gustatzen zaigu berritzaileak izatea eta gogotsu hartzen ditugu erronka berriak.

Asko disfrutatzen dugu kantatzen eta horrek batu egiten gaitu, beste gauza guztiak aldera utzita. Horrela jarraituz gero etorkizun polita ikusten diogu abesbatzari, kide batzuk joan eta beste batzuk etorriko dira, baina Agate Deuna Abesbatzak bizirik jarraituko du.


«Autodeterminazioa ezin da bozkagai jarri»

Orreaga taldeak autodeterminazio eskubidea aldarrikatzen du, eta bidea «herritik» hasi behar dela diote taldeko kideek. Gaur Askatasunaren Eguna ospatuko dute, Pasai Donibanen.


Behin-behineko isilunea "Desegin" egin du Esti Markezek bere azken kantarekin

Tabuak desegiteari eskaini dio aiar artistak bere azken abestia.

Esti Markezek abesti berri bat primizian aurkeztu digu: "Desegin". Hitzekin Jolasean albuma plazaratu zuenetik kaleratu duen lehen singlea da gaur "Dida!" saioan aurkeztu duena.

Maitasun libreari abestu dio Markezek, nahieran bizitzeari garrantzia emanez. Gainera, artistak esan digun moduan, lotsarik ez du; are gehiago, lotsagabetzat hartzen du bere burua. Eta hori da aurkeztu berri digun kantaren oinarria, lotsak ahaztu eta nahi bezelakoa izateko aldarria.

Aiarrak iluntzeko 20:00etan jarriko du bideoklipa Youtuben ikusgai, eta ekainaren 21ean izango da plataforma digital guztietan.


Antzeko giroa

Berriz ere erdi eta goi-mailako hodeiak ostarteekin tartekatuko zaizkigu egunaren lehen zatian.

Bigarrenean berriz ere bero-hodeiak garatuko dira eta oraingoan ekaitzetarako probabilitatea handiagoa denez, han-hemenka ekaitza lehertuko da, tarteka handi xamarrak izatea baztertu gabe, bereziki arratsalde erditik aurrera. Hego-haizeak joko du, baina tenperaturak zertxobait behera egingo du, 25-27 graduan joaz goia.

Giro lasaiagoa izango dugu bihar. Goizean eta arratsaldeko lehen orduak arte ostarte zabalak irekiko dira eta giro oso atsegina izango da. Arratsaldean zehar, berriz ere, bero-hodeiak garatuko dira, baina ekaitzetarako joera oso txikia izango denez, orokorrean ateri eutsiko dio. Beste egun batez hego-haizeak joko du eta tenperaturan aldaketarik ez, 25-27 graduan joaz goia, egunaren erdiko orduetan.


Uralita hondakinak batzeko eskaera egin dio Berangoko Udalak Santa Ana auzoko lur-eremuaren jabeari

Santa Ana auzoko Lipperheide familiaren lursailean aurkitutako uralita-hondarrak kentzeko eskaera egin dio Berangoko Udalak eremu horretako jabeari. Anabel Landa alkateak jakinarazi duenez, hondakin toxiko horien berri eman zien Berango Lurraren Defentsan taldeak Berango Zabaltzen aplikazioaren bitartez. "App-an erantzun genien esanez eremu pribatu batean zeudela hondakinok, eta, hori dela eta, guk ez dugula bertan esku-hartzerik; dena den, txosten bat osatu dugu exekuzio-ordena bideratzeko eta jabeei elementuok hortik erretira ditzaten eskatzeko", azaldu du.

Joan den urtarrilaren 31n, udalerrian zabor-bilketa egiten ari zirela, Berango Lurraren Defentsan taldeko kideek uralita zatiak topatu zituzten Santa Ana auzoko Lipperheide familiaren lursailean. Elementuok oso toxikoak dira, arriskutsuak osasuna eta naturarentzat. Hori dela eta, horren berri eman zioten Udalari, elementuok hortik ken zitzaten eskatzeko.

Joan den astean Udalaren ustezko "utzikeria" salatzeko oharra argitaratu zuen talde ekologistak, udal-arduradunek eskaerari erantzunik egin ez ziotelakoan. Anabel Landa alkateak, bere aldetik, azaldu du Berango Zabaltzen aplikaziotik erantzun zitzaiela hondakinok lur-eremu pribatuan daudela esanez, eta, hori dela eta, lurzoru publikoa ez den bitartean, Udalak ez duela bertan esku-hartzerik, "horregatik 'rechazado' moduan etiketatu zen eskaera hori". Dena dela, udal-agintariak azpimarratu du egoeraren berri emateko txosten bat osatu eta exekuzio-orden bat bideratu dutela lursailaren jabeak uralita-zati horiek erretiratu ditzan eskatzeko. "Martxoaren hasieran bideratu zen exekuzio-ordena, orain jabeak garbitu beharko du ingurua. Ez dakigu horren berri izan duen edo ez, baina, hainbat saiakeraren ondoren, uralita-hondakinak batu ezean, Udalak isuna jarriko lioke arduradunari, eta, orduan bai: Udalak eskua sartu ahalko luke garbiketa-lana egiteko", azaldu du alkateak, "kasuotan egin beharrekoak bideratuko ditugu".


Oñatiko Udalak aplikazio berria aurkeztu du

Oñatiko Udalak aplikazio berria aurkeztu du, herritarren eta Udalaren arteko komunikazioa hobetzeko helburuarekin. Gauza ugaritarako erabili ahal zaingo dute oñatiarrek aplikazioa: albisteak irakurtzeko eta informatuta egoteko, agenda irakurri eta sarrerak online erosteko, eta udal zerbitzu eta udaleko mezuak irakurtzeko, besteak beste.

Oñatiko Udala azken urteotan helburu bat lortu nahian dabil: udalaren eta herritarren arteko komunikaziorako bitartekoak hobetu eta eraginkorrago bilakatu. Horretarako hainbat dinamika eta tresna sortu dituzte herritarren eskura jartzeko. Horien artean, maiatzean, Udalaren webgunearen eguneraketa aurkeztu zuten; ahalik eta klik gutxien eginez, herritarrek beraien helburua lor zezaten helburuarekin. Aplikazioa, bestetik, horri jarraipena emateko bidea izan da.

Azken urteetan bizitakoak nabarmen indartu du mundu birtuala, eta, oro har, komunikazioa. Eten barikoa da bilakaera. Udalari, prozesu horretan sortzen diren beharrak eta aukerak aintzat hartzea dagokiela adierazi dute, eta bide horri helduz sortu dute aplikazioa. Herritar guztiek eskuratu ahal izango dute aplikazioa: debalde da eta Google Play edo App Store-en bidez deskargatu daiteke. Bertan, ‘Oñatiko Udala’ idatzi eta lehenengo aukera deskargatzen.


Uztailaren 1etik 4rako gaueko kontzertuak, 22:30etan

Kalezarreko San Juanen ondotik, uztailaren 1etik 4ra Usurbila itzuliko den Kultur Birako gaueko kontzertuak 22:30etara atzeratzea erabaki du antolakuntzak. Adi beraz, emanaldiotara joateko asmoa duzuenoi. Musika hitzordu guztiak 22:30etan, aurreikusi bezala, antolakuntzak Udarregi Ikastolan egokituko duen karpan.

Ordu aldaketa. Adi, Usurbilgo Kultur Biraren baitan uztailaren 1etik 4ra gau partean Udarregi Ikastola gunean kokatzekoak diren karpan ospatzekoak diren kontzertuei. Emanaldi guztiak 22:30etara atzeratzea erabaki du antolakuntzak. Neona, Ama, Rotten XIII eta Bulego talde ezagunak datoz Usurbila. Haiekin, etxeko sortzaileak; Mihise eta bertsio gauaren itzuleran parte hartuko duten herriko musikariak.

Ekitaldi guztiotarako izena ekainaren 28a baino lehen eman beharko da usurbilkultura.eus plataforman.

USURBILGO KULTUR BIRA

Uztailak 1, osteguna

17:00 Kolore festa Oiardo Kiroldegian.

Zehaztasunak: "Marrazketa saioa. Norberak bere margoak ekarri beharko ditu, baita karpetaren bat ere, euskarri bezala erabiltzeko. Bukaeran, opariak zozketatuko dira parte hartzaile guztien artean".

Edukiera: 200 lagun.

Izen ematea: ekainaren 28a baino lehen, usurbilkultura.eus atarian.

Sarrera: herritar bakoitzak lau sarrera eskuratu ahalko ditu gehienez.

22:30 Neona/Amak taldeen kontzertuak Udarregi Ikastolako karpa gunean.

Zehaztasunak: "NEONA izenpean eraberrituta dator herrian sorturiko taldea. Bestalde, lau izenen lehen letrarekin osatutako trikiti, pandero eta lau ahotsen taldea da Amak: Alaitz Telletxea (Alaitz eta Maider), Maixa Lizarribar (Maixa ta Ixiar), Amaia Oreja eta Kristina Solano (M-n Ezten). Euskal Herriko folk musikaren ertzak betiko moldeetatik atera eta ikuskizun bitxia eskainiko digute hamaika bariazio edo konbinaziorekin".

Edukiera: 200 lagun.

Izen ematea: ekainaren 28a baino lehen, usurbilkultura.eus atarian.

Sarrera: herritar bakoitzak bi sarrera eskuratu ahalko ditu gehienez.

Uztailak 2, ostirala

18:00 "Aupa Strings" taldearen emanaldia Oiardo Kiroldegian.

Zehaztasunak: "Musika klasikoa, heavy metala edota bluesa era naturalean fusionatzen ditu familiako gazteei (6-12) zuzenduriko String Jukebox ikuskizun parte-hartzaileak. Antzerki-kutsua duten eszenak, jolas, erritmo, sormen eta umorez beterik daude, elkarrekin musika sortu, beat-box modura komunikatu edota poesia rap bihurtzeko".

Edukiera: 200 lagun.

Sarrerak: ekainaren 28ra arte, usurbilkultura.eus atarian (herritar bakoitzarentzat gehienez 4 sarrera).

19:00 Bertso-saioa udatxe aurreko Joxe Martin Sagardia plazan.

Bertsolariak: Miren Artetxe, Agin Laburu, Aitor Mendiluze eta Onintza Enbeita. Gai-jartzailea: Maite Berriozabal.

Edukiera: 135 lagun.

Sarrerak: ekainaren 28ra arte, usurbilkultura.eus atarian (herritar bakoitzarentzat gehienez 2 sarrera).

22:30 Bertsio-gaua Udarregi Ikastolako karpagunean.

Zehaztasunak: "Bueltan da, urtebeteko hutsunearen ondoren, Usurbilen hain kuttuna dugun ekitaldia: Bertsio Gaua".

Edukiera: 200 lagun.

Sarrerak: ekainaren 28ra arte, usurbilkultura.eus atarian (herritar bakoitzarentzat gehienez 2 sarrera).

Uztailak 3, larunbata

10:00 Iratxoen oparien bila herrian barrena.

Zehaztasunak: "Gauez eta ezkutuan ibili ohi dira iratxoak magia eta jolas bereziak sortzen, egun argitan herritarrei eskaintzeko. Mezu bat iritsi da duela gutxi usurbildarrontzako zerbait prestatua dutela esanez. Ez dugu askorik ulertu eta zuen laguntza behar dugu argitzeko, lagunduko? Plataformatik eta taldeka izen emateko aukera egongo da, 10 laguneko taldeak gehienez".

Edukiera: 200 lagun.

Sarrerak: ekainaren 28ra arte, usurbilkultura.eus atarian (herritar bakoitzarentzat gehienez 4 sarrera).

17:00 Gazte olinpiadak Mikel Laboa plazan.

Zehaztasunak: "Herriko gazte eragile ezberdinen dinamizatuta, Mikel Laboa plazatik hasita herrian zehar talde txikitan erronka ezberdinak egingo dira. Bikote edo hirukoteka izena eman ostean antolatzaileek osatutako taldeetan burutuko da dinamika".

Edukiera: 135 lagun.

Sarrerak: ekainaren 28ra arte, usurbilkultura.eus atarian (herritar bakoitzarentzat gehienez 3 sarrera).

22:30 Mihise eta Rotten XIII taldeen kontzertuak Udarregi Ikastolako karpa gunean.

Zehaztasunak: "Mihise Usurbilgo rock talde berria da. Hotzikararen errautsetatik 5 urte lanean egon eta gero, 2020an kaleratutako Kronik@ diska kontzeptuala aurkezten ari dira. Rotten XIII edo Rotten Amairu Tafallan sortutako punk-rock musika-taldea da. 2017an sortu zuten Zartako-K, Odolkiak Ordainetan eta Patada Oi! taldeetako kideek. Aurten grabaturiko lan berri aurkeztuko digute".

Edukiera: 200 lagun.

Sarrerak: ekainaren 28ra arte, usurbilkultura.eus atarian (herritar bakoitzarentzat gehienez 2 sarrera).

Uztailak 4, igandea

18:00 Orbeldi Dantzan III (helduen emanaldia) eta Puro Relajo Artzabalgo frontoian.

Zehaztasunak: "Baztango mutil-dantzak eta Oñatiko korpus-dantzak taularatuko dituzte Orbeldiko dantzariek. Bestalde, 2014an kaleratu zuen lehenengo diskoa Oibarko (Nafarroa) taldeak, eta ordutik, guztira, zazpi kaleratu ditu. Arrakasta itzela du Puro Relajok mariatxizaleen artean. Euskal abesti ezagun ugariren bertsioak ere egiten dituzte, euren doinu propioak erantsiz".

Edukiera: 100 lagun.

Sarrerak: ekainaren 28ra arte, usurbilkultura.eus atarian (herritar bakoitzarentzat gehienez 2 sarrera).

22:30 Bulego taldearen kontzertua Udarregi Ikastolako gunean.

Zehaztasunak: "Urtebeteko ibilbidea baino egin ez duen talde berri honek, euskaraz egindako pop atsegin eta dantzagarriaz euskal eszenan zeresana ematen ari da. Bulego taldeak 2021 urterako prestatu duenaren hainbat zertzelada plazaratuko dizkugu Kultur Biran".

Edukiera: 200 lagun.

Sarrerak: ekainaren 28ra arte, usurbilkultura.eus atarian (herritar bakoitzarentzat gehienez 2 sarrera).

Informazio gehiagorako eta egitarau osoa: usurbilkultura.eus

Antolatzaileak: Kalezar, Aginaga, San Esteban, Atxegalde, Santuenea eta Usurbilgo jai batzordeak; Xauxar Txosna Batzordea; Ziortza K.E. ; Hitz-Aho Udarregi Ikastolako guraso elkartea; Usurbilgo Udala; NOAUA! K.E.


ZAEren telesaioak Erlo Telebistan

Duela bederatzi urte inguru, Zarautz Arraun Elkarteak saioak egiten zituen Erlo Telebistarekin elkarlanean. Egun, saio horiek Youtube plataforma digitalean topatu daitezke, ondorengo hau bezalaxe.


Kontzertua: Udal Musika Banda eta Golden Apple Quartet


Azpeitiko Esklabetan 50eko hamarkadan grabatutako irudiak, argitara

Herritar batek bidali dio honako bideo hau Uztarriari. 50eko hamarkadan –urte zehatza ez dakite– Azpeitiko Esklabetako eskolan hartutako irudiekin osatutakoa da bideoa. Eskola sustatzeko egin zuen ikus-entzunekoa Bilboko irudigile batek, eta urteetara bideoa grabatuta zegoen bobina aurkitu zuten eraikinean. Nikolas Oteiza Kaitok aldatu zuen VHS formatura bideoa, eta herritarrek hura erosi ahal izan zuten. https://www.youtube.com/watch?v=_pyu-iWHWRw


Trenbidea bikoizteko proiektuari buruzko informazio bilera Txokoalden

Txokoaldeko tunelaren obrei lotutako bilera deitu du Usurbilgo Udalak urriaren 3an, arratsaldeko 18:00etan Txokoaldeko auzo elkartearen egoitzan, Txokoargin.

Proiektuaren alegazioak eta Eusko Trenbide Sarearekin izandako hartu-emanak hizpide hartuta,Txokoaldeko tunelaren obra proiektuari lotutako bilera deitu du Usurbilgo Udalak, datorren astearterako, urriaren 3rako, arratsaldeko 18:00etan Txokoaldeko auzo elkartearen egoitzan, Txokoargin.

"ETS Eusko Trenbide Sarearen proiektuari zenbait alegazio jarri zizkion udalak, auzotarrekin landu ostean, asmo eta helburuekin bat egin arren, ez zeudelako ados obra planteatzeko moduarekin, eta zenbait hobekuntza egiteko eskatu zuten: besteak beste, N634 errepidetik Txokoalderako sarbidea egokitzea, zubia birgaitzeko konpromisoa hartzea eta tren zerbitzua berreskuratzea. Obrara iristeko bidea aldatzeko ere eskatu zuten, bide berri bat proposatzearekin batera, zeina etorkizunean Usurbil eta Orio lotuko dituen bidegorria izan daitekeen", azaldu dute Udaletik.

Hala, "datorren asteko bileran, ETS-ren trenbidea bikoizteko proiektuari aurkeztutako alegazioen eta izandako azken hartu-emanen berri emango diete Txokoaldeko bizilagunei".

Aurkezturiko hobekuntzak

Iragan urte amaieran, Usurbilgo Udalak eta Txokoaldeko bizilagunek hobekuntza sorta aurkeztu zioten, Eusko Trenbide Sareak tren zerbitzuen maiztasuna indartzeko egin asmo duen tunelaren proiektuari.

Eusko Trenbide Sareak (ETS) tren zerbitzuen maiztasuna handitu nahi du; ordu erditik hamabost minutukoa izatera igaro nahi du. Horretarako ordea, 1,2 kilometroko tunel bat eraiki asmo dute Olabarrieta-Illunbe artean, Txokoalde inguruan eta tarte horretan trenbidea bikoiztu, trenek gurutzatu ahal izateko. 30 milioi euroko egitasmoa, eta hiru urteko lanak. Hala jakinarazi zuten auzoan bertan, abenduaren 2an trenbide ondoan egin zuten agerraldian.

Udalak eta auzoko bizilagunek batera alegazio sorta aurkeztu zuten "hobetzeko asmoz" eta "Txokoaldek merezi du" eta. Argi zioten, "Txokoalderekiko begirunea eskatzen dugu, eta Usurbilekiko begirunea ere".

Sei dira nagusiki aurkeztu zituzten hobekuntzak: Txokoaldeko sarrera-irteerak hobetzea, Altzonazko zubia konpontzea, tren pasabidea ezabatzea, obrarako bide alternatiboa eta etorkizuneko bidegorria egitea, geltokia berreskuratzea eta ingurumen eragina murriztea.


Ixabel Olano parkea eraberritzeko lanak, udazkenerako

HIRIGINTZA // Ixabel Olano parkea eraberritzeko lanak udazkenean hasiko dira eta bost hilabeteko iraupena izango dute. Lanak Iturrioz enpresak egingo ditu eta 800.387,30 euroko aurrekontua izango dute. Irisgarritasuna hobetuko dute, berdegunean berdindu eta Kerobi kalearekin uztartuko dute.


2020ko Astearte Karnabal goizeko diana eta sokamuturra, bideoan

Aurten ez da karnabalik ospatu Azpeitian, eta horien faltan, hona hemen iazko Astearte Karnabal goizeko diana eta sokamuturraren bideoa.


'Hizkuntza loratu, izan sortzaile' lehiaketan parte har dezakete herritarrek

Euskararen 10. Maratoialdian, iazko urrian, zortzikoteko kideek bi zuhaitz (haritzak, zehazki) landatu zituzten, zortzikoteko kide ohiekin eta zenbait haurrekin. Askatasunaren parkean. Orain, plaka bana jarri nahi die Lasarte-Oriako Udaleko Euskara Zerbitzuak. Oroigarri horietako bakoitzeko hitzak herritarrenak izatea nahi duenez, Hizkuntza loratu, izan sortzaile lehiaketa abiatu du. Parte hartzeko azken eguna hilaren 26a izango da.

Plaka horietako batean orain arte Euskararen Maratoian parte hartu duten pertsonak omenduko dituzte, eta bestean, herriko belaunaldi gazteei adorea piztu nahi diete, euskalgintzan aktiboki parte har dezaten. Aurreneko oroigarriko mezuaren lehiaketan 1999an edo lehenago jaio diren lasarteoriatarrek parte hartu ahalko dute, eta bigarrenarenean, 2000 eta 2011 artekoek. Esaldi bana izango du plaka bakoitzak: asko jota, 15-20 hitzekoa izan beharko du, euskaraz idatzia, jatorrizkoa eta beste inon argitaratu gabea. Lehiakide bakoitzak ezingo du mezu bat baino gehiago bidali, eta garbi adierazi beharko ditu bere izen-abizenak zein adina. Plaketan ez dituzte jarriko irabazleen izen-deiturak.

Irabazleak, martxoan

Euskara Zerbitzuko kideek zehaztu dute euskara@lasarte-oria.eus helbide elektronikora bidali beharko dituztela mezuak herritarrek. Partaideren batek ezin badu bide hori erabili, Euskara Zerbitzura jo behar du, 09:00etatik 13:00etara. Informazio gehiago eskuratu edo zalantzak argitzeko, 943-37 61 84 telefono zenbakira deitu daiteke.

Parte hartzaileen proposamenak jaso ondotik, epaimahaiari bidaliko dizkiote, onenak aukera ditzan. Lehiaketaren antolatzaileek aurreratu dute martxo hasieran jakinaraziko dutela nortzuk izan diren irabazleak. Garaileetako bakoitzak 100 euroko sari bana jasoko du, dirutan.


“Smart Txomin” proiektuak CNIS Saria irabazi du


Ricardo Guisado: "Nik Lenin irakurri dut; zela izango naiz, ba, ezkerrekoa!"

Ricardo Guisado Urbano (Cordoba, 1965) da Alderdi Popularraren Oñatiko hautagaia. Madrilen bizi da, baina Donostiarekin lotura handia du, aita bertakoa baitu. Albaitaritzan graduatua eta Zientzia Politikoetan lizentziatua da. Estatuarendako Fundazio baten lan egiten du, nazioarteko harremanetan.

Ricardo Guisado-Balanzategui bezala ezagutu zaitugu, baina, zerrendetan Guisado Urbano bezala zatoz.

Nire amona zen Balantzategui. Bera Gazteizen jaio zen, baina jatorria Oñatin zuen, haren aurrekoak Santxolopeztegiko Balantzategi baserrikoak baitziren. Nire aitona bi bider ezkondu zen eta bigarren emaztea nire amona izan zen, Balantzategiko jatorria zuena. Horregatik, beti ezagutu izan gaituzte Guisado-Balanzategui moduan, lehenengo familiarengandik bereizteko. Nire aita da Guisado-Balanzategui eta guk aspaldi hasi genuen erregistroan abizenak aldatzeko prozesua. Baina, luze doa eta ez dugu lortu aldatzerik zerrendak publiko egin aurretik.

Aita donostiarra, ama Cordobakoa eta zu Madrilekoa. Hala ere, Donostiarekin lotura mantendu izan duzula diozu.

Nire aita Donostian hazi zen. Bera gerrako umezurtza da. Bere gurasoak haren aurrean hil zituzten 1936an, gerra hasi eta gutxira. Uda zen eta Extremaduran zeuden. Nire aitona Miguel Mauraren partiduko diputatua izana zen eta haren bila joan ziren. Nire amona erdian sartu zen eta biak hil zituzten nire izebaren eta aitaren aurrean. Nire aita, baina, oso pertsona moderatua izan da beti. Donostian hazi zen, Jesuitetan ikasi zuen lehenengo, ondoren Tuteran eta Ingeniaritza ikastera joan zen Madrilera. Han ezagutu zuen nire ama.

Zein da zuk Oñatirekin izan duzun lotura?

Amonak jatorria hemen izanik, familian beti mantendu da Oñatirekiko maitasun hori. Nire aitak txiki-txikitan ekarri ninduen Oñatira, Arantzazura, baserrira… Eta ni herri honekin maitemindu nintzen. Badira jaiotzez oñatiarrak direnak, nire kasuan, maiteminez naiz oñatiarra.

"Badira jaiotzez oñatiarrak direnak , nire kasuan, maiteminez naiz oñatiarra"

Nola definituko zenuke zure burua?

Liberal bat naiz. Liberala, ñabardura demo-kristauekin. Gehiago naiz erdi-eskuinekoa, eskuinekoa baino. 16 urterekin Zentro Demokratikoaren Batasunako (UCD) militante izan nintzen eta gero beti jarraitu dut ibilbide zentristago bat. Baina bereziki naiz liberala, asko sinisten dut askatasunean. Pertsona moduan uste dut bizitza bizi egin behar dela, baina besteengan pentsatuta.

UCDtik, Alderdi Popularrera?

UCDtik Kristau Demokrazia-ra, eta gero Alderdi Popularrera. Ez naizena izan inoiz da Aliantza Popularrekoa.

Kargu publikorik izan duzu inoiz?

Politikan nabil 16 urte bete nituenetik, baina ez dut inoiz kargu publikorik izan. 1994an izan nintzen Europar Batasunerako hautagaia baina ez dut inoiz kargurik izan. 1999an Arantza Quiroga Oñatin zinegotzi aukeratu zutenean ni nintzen zerrendan haren bigarrena.

Zergatik aurkezten zara Oñatin?

Nik horrela eskatu nuelako eta gustatu egiten zaidalako. Maiteminduta nago herri honetaz 16 urte nituenetik, hemengo historia guztia irakurri dut. Iñaki Zumalderen liburua, Rosa Ayerbe Iribarrenen Gebaratarren gaineko tesia… Udal artxiboan sartu nintzenean ere maitemindu egin nintzen. Herri hau itzela da eta beste inon aurkitzen ez diren gauzak aurkitzen dira.

Zinegotzi izatea lortuko duzula uste duzu?

340 boto behar ditugu zinegotzia eskuratzeko eta baditugu botoa emango diguten herritarrak. Ziur nago lortuko dugula.

"Nik horrela eskatu nuelako naiz Oñatiko Alderdi Popularreko hautagaia"

Zer da Oñatin gehien gustatzen zaizuna?

Landa ingurua. Arantzazu, Araotz asko gustatzen zait, asko joaten naiz. Zaila da esaten, alde guztietara begiratuta, gustatzen zaidan zeozer ikusten dut. Torre Auzo eta Santxolopeztegi arteko bidea ere asko gustatzen zait. Bidaurreta ere bai… dena. Zuek hemen bizi zarete, ez dakizue zer duzuen.

Eta gutxien?

Ikusten dut tradizioa galtzen ari dela. Esate baterako, janzteko modua. Lehenago jai batzuetan frak eta kapela luzearekin janzten ginen eta badaude gauza batzuk galdu ezin direnak. Britainiar batek ez luke galduko.

Aisialdia zertan ematen duzu?

Irakurtzea gustatzen zait, eta kirola egitea, bereziki oinez ibiltzea. Asko gustatzen zaizkit landa inguruak.

Nora jotzen duzu informatzeko?

Hemengo kontuak jakiteko Kontzejupetik irakurtzen dut eta ulertzen ez dudana itzuli egiten dut. Goiena ere ikusten dut eta bereziki Oñatiko eta Arrasateko gaiak jarraitzen ditut. Twitter ere asko erabiltzen dut.

Eta euskararekin, zer?

Zeozer ulertzen dut, eta zinegotzi ateratzen banaiz, bi urtetan euskaraz hitz egitera konprometitzen naiz. Umetan euskaraz abesti gehiago nekizkien gazteleraz baino. Pantxoa eta Peioren abesti guztiak nekizkien buruz: Itziarren semea, Azken dantza hau… Telesforo Monzonen Lepoan hartu ta segi aurrera…

Harrituta naukazu.

Nik Lenin irakurri dut. Zelan izango naiz ba ezkerrekoa!

"Zinegotzi ateratzen banaiz bi urtetan euskaraz hitz egitera konprometitzen naiz"

Zein uste duzu dela Oñatik duen premiarik nagusiena?

Herri bezala, garbitasuna. Kale eta eraikinen garbiketa. Ikusi besterik ez dago zela dagoen kalea, pintaketaz eta pankartaz beterik. Lotsagarria da. Eta baita ere ondarearen zaintza. Ondarea hondatuta du erabat. Unibertsitatea, parrokia… Ez dut ulertzen nola ez den lehentasuna. Baserriak ere uste dut lehentasun beharko luketela. Ez dago komunikazio onik eta bigarren bizitza bat eman behar zaie baserriei.

Zein dira zuen proposamen garrantzitsuenak?

Turismorako plan zehatz bat egitea, Oñati gizateriaren ondare izendatzea. Horrek zerbitzuetan, komertzioetan izango duen onura zuzenarekin. Komertzioek turista gehiago etorriko direla ikusten badute, gehitu egingo dira. Ulertzen dut Oñatin jendeak ez gura izatea masifikatutako turismo bat, baina, monumentuekin lotutako turismoa inoiz ez da masifikatua. Eta Oñati gizateriaren ondare izatea lortzen bada eta Fiturren stand propioa izatea lortzen badugu, horrek onura handiak ekarriko lizkioke herriari.

Zer gehiago?

Teknologia berriak erabiltzea baserrietara elikagaiak edo osasun baliabideak eramateko. Drone batzuek erabiltzea, dendetatik, urrun dauden baserrietara erosketak eramateko. Zer gertatu da negu honetan elurteekin? Botikak, erosketak… Teknologikoki bideragarri da.

Etxeko animaliendako zaintza gune bat ere egin nahi dugu. Ia 2500 txakur daude Oñatin. Eta gehiago ere bai, Nekazaritzako eta Abeltzaintzako ikasketen fakultatearen proiektua ere aurkeztu genuen. Euskadin, ez dago eskaintzarik albaitaritza ikasketa unibertsitarioak egiteko. Eta garbi ikusten dugu fakultate horrek Oñatin izan behar duela egoitza. Gainera, horrek ikasleak ekarriko lituzke eta modu horretan herrian dauden hotelak ere bete daitezke, akordioak eginez, ikasleek horietan ostatu har dezaten.

Aukeratzen bazaituzte, zer da egingo duzun lehenengo gauza?

Lehenengo entzun, eta gero, proposamenetan oinarritutako oposizio bat egingo dut. Izan ere, badakit ez dudala irabaziko, gustatuko litzaidakeen arren. Oñatin EAJk ez du oposiziorik egiten. EH Bilduren azken aurrekontuak onartu ditu eta horrek esan gura du biek ere herri eredu berdinaren alde egiten dutela.

"Egin gura nukeen lehenengo gauza atez atekoarekin amaitzea da"

Baina, horrez gain, egin gura nukeen lehenengo gauza da atez atekoarekin amaitzea. Lotsagarriak dira zintzilikario horiek. Eta gainera sistema totalitario bat da. Erregistratuta dute zer jartzen duzun zaborrean. Hori ez al da kontrol soziala? Zer izango da hurrengoa? Ni liberala naiz, ezin naiz ados egon horrekin. Estetikoki ere izugarria da. Edozein tokitatik zatozela, Oñatin sartzen zarenean ikusten duzun lehen gauza zaborra da. Zuek ohituta egongo zarete, baina, kanpotik datorren jendeak ikusten duenean harrituta gelditzen da. Badaude jarri eta kendu egiten diren sistemak. Ni Ciudad Rodrigora (Salamanka) noanean ez dut ikusten ez zaborrik eta ezta edukiontzirik egunez kalean. Zuk etxera gonbidatuak ekartzen dituzunean lehenengo erakusten diozun gauza etxeko zabor ontzia da? Eta berdin pintaketekin. Ohitu egin gara horiek ikustera, baina, benetan, XXI. mendean gaude, eta paretetan jartzen diren mezuak sare sozialetan jar daitezke, kaleak eta eraikinak zikintzen ibili behar izan barik. Gainera, horietako asko eta asko iraingarriak dira ETAko biktimentzat. Izugarria da kaleak horrela egotea.

Aukeratzen bazaituzte, zenbatero etorriko zara?

Bi astean behin gutxienez, eta noski, osoko bilkura guztietara.